title: Alex Greenwood

text: Alex Greenwood (s. 7. syyskuuta 1993) on englantilainen jalkapalloilija, pelipaikaltaan puolustaja. Hän on pelannut Englannin naisten maajoukkueessa huhtikuun 2018 loppuun mennessä 28 maaottelua ja tehnyt niissä kaksi maalia. Hän saavutti MM-pronssia vuonna 2015 ja kuului EM-kilpailuissa 2017 välieriin yltäneeseen joukkueeseen.


title: Alex Greenwood

text: Greenwood esiintyi ensimmäisen kerran Englannin naisten maajoukkueessa maaliskuussa 2014. MM-kilpailuissa 2015 hän pelasi kahdessa alkulohko-ottelussa sekä pronssiottelussa. EM-kilpailuissa 2017 hän pelasi vain merkityksettömässä alkulohko-ottelussa Portugalia vastaan.


title: Alex Greenwood

text: Seuratasolla Greenwood edustaa Liverpoolia, jonne hän siirtyi vuodeksi 2016 Notts Countysta. Ennen vuoden mittaiseksi jäänyttä pestiään Notts Countyssa hän pelasi viisi kautta Evertonissa.


title: Al Thornton

text: Al Thornton (s. 7. joulukuuta 1983 Perry, Georgia) on yhdysvaltalainen koripalloilija.


title: Al Thornton

text: Pienenä tai isona laitahyökkääjänä pelaavan Thorntonin varasi 14. vuorolla Los Angeles Clippers, jota Thornton edusti kolmen kauden ajan. Tulokaskaudellaan 2007–2008 hänet valittiin . Clippersin jälkeen hän pelasi NBA:ssa vielä Washington Wizardsin ja Golden State Warriorsin joukkueissa. Vuodesta 2012 lähtien Thornton on pelannut ympäri maailmaa. Thorntonin serkku Marcus Thornton on myös ammattilaiskoripalloilija.


title: Jo Potter

text: Josanne ”Jo” Potter (s. 13. marraskuuta 1984 Mansfield) on englantilainen jalkapalloilija, pelipaikaltaan keskikenttäpelaaja. Hän on pelannut Englannin naisten maajoukkueessa huhtikuun 2018 loppuun mennessä 35 maaottelua ja tehnyt niissä kolme maalia. Hän saavutti MM-pronssia vuonna 2015 ja pelasi EM-kilpailuissa 2017 Englannin selviytyessä välieriin.


title: Jo Potter

text: Potter esiintyi ensimmäisen kerran Englannin naisten maajoukkueessa syyskuussa 2004. MM-kilpailuissa 2015 hän pelasi yhdessä alkulohko-ottelussa ja pronssiottelussa. EM-kilpailuissa 2017 hän pelasi kahdessa alkulohko-ottelussa.


title: Jo Potter

text: Seuratasolla Potter edustaa Readingiä, jonne hän siirtyi Notts Countysta vuonna 2017. Aiemmin hän on edustanut pitkään muun muassa Birmingham Cityä.


title: Arvo Nyström

text: Arvo Nyström (5. marraskuuta 1918 Porvoon pitäjä, Suomi – 24. helmikuuta 1978 Tampere) oli suomalainen harmonikansoittaja. Nyström tuli laajemman yleisön tietoisuuteen toimiessaan viihdyttäjänä sota-ajan viihdytyskiertueilla. Hän saavutti kärkisijoja sota-aikojen harmonikkakilpailuissa ja toimi sittemmin aikansa merkittävien laulusolistien säestäjänä, yhtyeissä, solistina, sekä teatterissa.


title: Arvo Nyström

text: Arvo Nyströmin isä oli myös harmonikansoittaja ja hänen äidinpuoleisessa suvussaan oli monia viulupelimanneja. Nyströmin kerrotaan esiintyneen Askolan työväenyhdistyksen juhlatilaisuudessa jo 4-vuotiaana. Muusikkona hän oli itseoppinut, mutta opetteli nuottikirjoituksen sekä musiikin teoriaa. Nyström muutti Kouvolasta Tampereelle vuonna 1936, jossa hän suoritti myös vaatturin ammattiopinnot. Hän toimi jonkin aikaa vaatturina ennen ammattimuusikoksi ryhtymistään, ja hänen kerrotaan myöhemminkin valmistaneensa itse esiintymisasunsa.


title: Arvo Nyström

text: Pian Tampereelle muuttonsa jälkeen Arvo Nyström oli perustamassa 1930-luvulla toiminutta ja aikoinaan maineikasta Tampereen harmonikkaorkesteria yhdessä Armas Piispasen kanssa. Nyström ja Piispanen profiloituivat myös paikallisesti Tampereella harmonikansoiton opetuksen ja soitinrakennuksen alueella. Laajemman yleisön tietoisuuteen Nyström tuli erityisesti sota-ajan viihdytyskiertueiden ja aseveli-iltojen myötä. Nyström osallistui myös harmonikan suomenmestaruuskilpailuihin ainakin kahdesti, sijoittuen niissä kolmanneksi (1942) ja viidenneksi (1943). Hän edusti Suomea myös Suomi-Ruotsi harmonikkamaaottelussa vuonna 1943 yhdessä Viljo Vesterisen, Toivo Mannisen ja Onni Laihasen kanssa sijoittuen seitsemänneksi.


title: Arvo Nyström

text: Sotien jälkeen Nyström soitti tamperelaisessa VIVO-tanssiorkesterissa muun muassa Eugen Malmstenin kanssa, minkä jälkeen hän perusti Lasse Pihlajamaan kanssa Jamsessio-yhtyeen, jossa oli mukana myös laulaja-kitaristi Jorma Ikävalko. Yhteistyö Pihlajamaan kanssa jatkui myöhemmin Pihlajamaan Pelimannit -yhtyeessä ja Nyström myös levytti Pihlajamaan kanssa neljä harmonikkaduettoa vuonna 1951.


title: Arvo Nyström

text: Arvo Nyström soitti muun muassa Olavi Virran orkesterissa 1950-luvun loppupuolella. Hän oli Virran yhtyeen hanuristina myös tämän surullisenkuuluisalla "Ilomantsin keikalla" maaliskuussa 1959, missä tapahtunut skandaali johti Olavi Virran uran kääntymiseen laskusuuntaan. Von Baghin ja Kosken mukaan Nyström oli ollut voimakkaassa humalatilassa, joutunut keskeyttämään soittonsa, käyttäytynyt aggressiivisesti ja viety putkaan. Tästä johtuen koko orkesteri joutui keskeyttämään soittonsa ja yleisölle oli maksettava heidän suorittamansa pääsymaksut takaisin. Lehdistö teki asiasta kohujutun, minkä johdosta Virta sai pilkkanimen "laulava lihapulla". Esko Koskisen mukaan Nyström oli alkanut käyttää alkoholia vasta myöhemmällä iällä ja humalatilan tehneen Nyströmistä vaikean luonteen. Yleisesti ottaen Koskinen kertoo Nyströmin olleen tunnettu herrasmiesmäisestä käyttäytymisestään ja pukeutumisestaan.


title: Arvo Nyström

text: Tanssi- ja ravintolamuusikkouran ohella Nyström toimi teatterimuusikkona, esimerkiksi Tampereen Työväen Teatterin Tukkijoella -esityksissä. Hän oli pienessä muusikon roolissa myös elokuvissa "Kalle Aaltosen morsian" (1948) sekä televisioelokuvassa "Reseptillä saa ja hevosella pääsee" (1973).


title: Rusotemppelipuu

text: Rusotemppelipuu ("Plumeria rubra") on kausivihanta tropiikin pensas tai puu. Lajia kasvatetaan yleisesti koristepuuna.


title: Rusotemppelipuu

text: Rusotemppelipuu kasvaa parhaimmillaan 10 metriä korkeaksi puuksi. Puu haarautuu lähes dikotomisesti eli halkihaaraisesti, mikä tekee kasvutavasta hieman kynttelikköä muistuttavan. Latvus on pyöreähkö tai hieman sateenvarjomainen. Oksat ovat lyhyitä ja turvonneita. Vahingoittuessaan rusotemppelipuun rungosta ja oksista vuotaa runsaasti myrkyllistä maitiaisnestettä. Suurina määrinä maitiaisneste on jopa tappavaa.


title: Rusotemppelipuu

text: Lehdet ovat tanakoita, suikeita, ehytlaitaisia ja voimakassuonisia. Sivusuonet myötäilevät keskisuonta ennen kääntymistään lehden reunaan. Rusotemppelipuun kukat ovat suurehkoja, halkaisijaltaan jopa 10 senttimetrin kokoisia. Kukat ovat vahamaisia, hieman torvimaisia ja voimakastuoksuisia. Terälehtiä on viisi ja ne ovat muodoltaan pyöreähköjä tai pitkulaisia Kukkien väri vaihtelee lajikkeesta riippuen. Ne voivat olla valkoisia ja keltakeskustaisia, keltaisia, vaaleanpunaisia, vaalean viininpunaisia sekä lohenpunaisia. Kukissa ei ole lainkaan mettä, mutta niiden voimakas makea tuoksu ja värit houkuttelevat pölyttäjiä. Kahteen osaan halkeava hedelmä on jopa 30 cm pitkä, kapea, ruskea ja kuivakuorinen. Hedelmät ovat pareittain. Siemenet ovat lenninsiivellisiä.


title: Rusotemppelipuu

text: Rusotemppelipuu on alkujaan kotoisin Länsi-Intian saaristosta. Nykyään se on levinnyt kaikkialle tropiikkiin ja subtropiikkiin. Etenkin Aasiassa ja Havaijilla se on suosittu viljelylaji.


title: Rusotemppelipuu

text: Rusotemppelipuuta, kuten useita muitakin temppelipuulajeja, käytetään laajasti koristepuuna niiden kauniiden, tuoksuvien kukkiensa takia. Puun kukkia kerätään koristeiksi esimerkiksi vesialtaisiin. Havaijilla eri temppelipuulajien kukkia käytetään kukkaseppelten eli leiden valmistamiseen. Yksi lei saattaa sisältää jopa 300 kukkaa. Aasiassa temppelipuita on istutettu varsinkin temppeleiden ympäristöön, johon myös lajin nimi monissa kielissä viittaa.


title: Carl Landry

text: Carl Christopher Landry (s. 19. syyskuuta 1983 Milwaukee, Wisconsin) on yhdysvaltalainen koripalloilija. Hän on pelannut NBA:ssa vuodesta 2007 lähtien.


title: Carl Landry

text: Isona laitahyökkääjänä pelaavan Landryn varasi 31. vuorolla Seattle SuperSonics. Landry aloitti NBA-uransa pelaamalla Houston Rocketsissa vuosina 2007–2010. Tulokaskaudellaan 2007–2008 hänet valittiin . Houstonin jälkeen Landry on edustanut muun muassa Sacramento Kingsiä. Landryn pikkuveli Marcus Landry on myös ammattilaiskoripalloilija.


title: Onnenetsijä

text: Onnenetsijä on Jari Sillanpään vuonna 1999 julkaistu viides studioalbumi. Albumi nousi ensimmäisellä listaviikollaan syyskuussa 1999 Suomen virallisen albumilistan ensimmäiseksi. Yhteensä "Onnenetsijä" oli albumilistalla 12 viikon ajan. Albumi on yli 43 400 kappaleen myynnillään myynyt platinaa.


title: Onnenetsijä

text: Albumin ensimmäisenä singlenä julkaistiin Mika Toivasen säveltämä ja Pekka Laaksosen sanoittama kappale ”Lauluni”, joka nousi toukokuussa 1999 Suomen virallisen singlelistan toiseksi. Kesällä 1999 julkaistu toinen single ”Kuuleeko Eero” oli parhaimmillaan singlelistan 12:s sekä radioiden viidenneksi soitetuin kappale. Kolmas single, albumin nimikappale, ”Onnenetsijä” nousi puolestaan radioiden kahdeksanneksi soitetuimmaksi kappaleeksi.


title: Moonfall

text: Moonfall on suomalaisen Jukka Tapanimäen kehittämä 3D-vektorigrafiikoilla toteutettu avaruuskaupankäynti- ja taisteluvideopeli, joka on saanut inspiraationsa "Elitestä". 21st Century Entertainment Ltd. julkaisi sen Commodore 64:lle vuonna 1991.


title: Moonfall

text: Pelin julkaisu myöhästyi useita vuosia alkuperäisestä aikataulustaan, ja muun muassa pari vuotta aikaisemmin julkaistu "Space Rogue" oli toteutettu jo polygonigrafiikalla. Talousongelmiin ajautunut pelin alkuperäinen julkaisija Hewson maksoi Tapanimäelle vain puolet alkuperäisestä sovitusta julkaisupalkkiosta. "Moonfall" jäi Tapanimäen viimeiseksi kehittämäksi peliksi.


title: Moonfall

text: Pelissä avaruusmatkaajat saapuvat vuosikymmenten jälkeen vieraaseen tähtijärjestelmään, jossa maankaltaisen planeetan paikalla on asteroideja. Muukalaiset kaappaavat matkaajat ennen siirtokunnan perustamista. Pelaaja orjuutetaan, ja paljon töitä tehtyään palkitaan kauppalisenssillä ja avaruusaluksella.


title: Moonfall

text: Juho Kuorikosken mukaan peli ei ole "aivan "Eliten" tasoinen taideteos". Avaruustaisteluita hän kutsui "Eliteä" vauhdikkaammiksi. Kuorikosken mukaan peli olisi ollut 1980-luvulla julkaistuna "käänteentekevä suomalaispeli".


title: Ian Bohen

text: Ian Stuart Bohen (s. 24. syyskuuta 1976 Carmel, Kalifornia, Yhdysvallat) on yhdysvaltalainen näyttelijä. Hän on ollut mukana monissa tunnetuissa televisiosarjoissa, mutta parhaiten hänet tunnetaan roolistaan nuortensarjassa "Teen Wolf", jossa hän esitti Peter Hale -nimistä ihmissutta vuosina 2011–2017.


title: Ian Bohen

text: Bohen syntyi ja kasvoi Kaliforniassa. Hän aloitti elokuvauransa vuonna 1993 lyhytelokuvassa "Delivering", ja sen jälkeen hänet on nähty usein valkokankaalla, esimerkiksi elokuvassa "Wyatt Earp", sekä televisiosarjoissa kuten "Hercules", "Erilaiset ystävät" ja "Mad Men". Hänen uusimpia roolejaan "Teen Wolfin" lisäksi ovat olleet muun muassa roolit sarjoissa "Vankikarkurit" ja "Rikoksista pahin".


title: Ian Bohen

text: "Teen Wolfissa" Bohen esitti ensimmäisen kauden päävihollista, mutta hahmo palasi sarjan toiselle kaudelle auttaen päähenkilöitä. Bohen esiintyi sarjassa tiuhaan sen loppuun asti.


title: The River (kappale)

text: The River on amerikkalaisen laulaja-lauluntekijä Bruce Springsteenin tekemä ja levyttämä kappale. Se oli hänen viidennen "The River" -albuminsa nimikkosingle ja se oli hitti tietyissä osissa Eurooppaa. Se ylsi sijalle 25 Alankomaiden listoilla, sekä ylsi top 10:een Ruotsissa ja Norjassa. Singlen B-puoli oli joko "Independence Day" tai "Ramrod", maasta riippuen.


title: The River (kappale)

text: Kappale levytettiin The Power Stationilla, New Yorkissa, joko vuoden 1979 heinä -tai elokuussa. Kappaleessa käytetään piinavaa huuliharppuosiota, joka toimii jollakin tavalla edelläkävijänä hänen seuraavan, "Nebraska" -albuminsa tyylille. Kertosäkeen kielikuvat ja kappaleen loppu saivat inspiraationsa Hank Williamsin vuoden 1950 hitistä, "Long Gone Lonesome Blues".


title: The River (kappale)

text: Kappaletta ei julkaistu singlenä Yhdysvalloissa, mutta se julkaistiin singlenä vuoden 1981 toukokuussa monissa läntisen Euroopan maissa. Se pääsi sijalle 35 Iso-Britannian singlelistalla. Se ylsi myös sijalle 24 Irlannin singlelistalla, sijalle 10 Ruotsin singlelistalla, sijalle 6 Tanskan Top 20 -listalla, sekä sijalle 5 Norjan singlelistalla. Yhdysvalloissa kappale sai huomattavasti radiosoittoa ja siitä tuli yksi Springsteenin tunnetuimmista kappaleista. Kappale sisältyy hänen molempiin "Greatest Hits", sekä "The Essential Bruce Springsteen" kokoelma-albumeihinsa.


title: The River (kappale)

text: "The River", ja muutama muu kappale "The River" -albumilta, kuten "Wreck on the Highway" ja "Stolen Car" merkkasivat uutta suuntaa Springsteenin lauluntekemiselle: nämä balladit olivat täynnä toivottomuuden tunnetta ennakoiden hänen seuraavaa "Nebraska" -albumia. Bruce Springsteen itse on huomauttanut, että "Wreck on the Highway" on yksi niistä kappaleista, jotka saivat käyntiin uuden vaihteen hänen lauluntekemisen tyylissään, yhdistäen "The River" -albumin "Nebraska" -albumiin.


title: Michael Hartfield

text: Michael ”Mike” Hartfield (s. 29. maaliskuuta 1990 Manchester, Connecticut) on yhdysvaltalainen pituushyppääjä. Hän edustaa Ohion osavaltionyliopiston yleisurheilujoukkuetta.


title: Michael Hartfield

text: Hartfield rikkoi vuonna 2013 Jesse Owensin nimissä olleen, 77 vuotta vanhan Ohion osavaltionyliopiston ennätyksen pituushypyssä. Tuolloin Hartfield hyppäsi 815 cm. Hartfield hyppäsi ennätyksensä 834 cm Baie Mahaultissa Guadeloupella toukokuussa 2016. Heinäkuussa 2015 hän voitti ensimmäistä kertaa urallaan Timanttiliiga-osakilpailun Pariisissa tuloksella 819 cm. Pekingin MM-kilpailuissa 2015 hän jäi loppukilpailussa ilman tulosta.


title: Michael Hartfield

text: Hartfield on juossut 100 metriä parhaimmillaan aikaan 10,59.


title: Michael Hartfield

text: Ulkoradoilla


title: Michael Hartfield

text: Sisäradoilla


title: Maailmankirjallisuuden kultainen kirja

text: Maailmankirjallisuuden kultainen kirja on 7-osainen suomalainen kirjallisuusantologia, joka julkaistiin vuosina 1930–1954. Teossarjaan koottiin näytteitä maailmankirjallisuudesta. Sarjan päätoimittajina olivat Rafael Koskimies ja Martti Haavio, ja teoksen kustansi WSOY.


title: Maailmankirjallisuuden kultainen kirja

text: Käännöskirjallisuus oli toiminut 1800-luvun kansallisessa snellmanilaisessa hankkeessa oman suomalaisen kansalliskirjallisuuden edistämiskeinona. Maailmankirjallisuuden keskeisiä teoksia pyrittiin suomentamaan järjestelmällisesti ja siten edistämään sivistystä ja kansanvalistusta. Voimavarojen vähäisyys ja 1930-luvun talouspula kuitenkin rajoittivat laajamittaisia suomennoshankkeita. Niinpä 1920-luvulta lähtien alettiin julkaista erilaisia kirjallisia antologioita, kuten "Suomen kansalliskirjallisuus" (15 osaa) ja "Suomen kansan aikakirjat" (10 osaa). Antologioiden avulla voitiin tarjota nopeasti laaja valikoima parasta luettavaa.


title: Maailmankirjallisuuden kultainen kirja

text: "Maailmankirjallisuuden kultainen kirja" sai alkunsa 1920-luvulla, ja viisi ensimmäistä osaa julkaistiin 1930-luvun aikana. Sarjan laatua edesauttoi se, että WSOY oli selvinnyt lamavuosista paremmin kuin muut suomalaiset kustantamot ja osien toimittajiksi saatiin akateemisesti koulutettuja kirjallisuustieteilijöitä. Sarjan teoksiin otettiin olemassa olevia suomennoksia sekä käännettiin runsaasti näytteitä. Naisten osuus teossarjan tekijäkunnassa oli huomattava, ja esimerkiksi Elina Vaaran ja Aale Tynnin kääntäjänura alkoi "Maailmankirjallisuuden kultaisesta kirjasta".


title: Maailmankirjallisuuden kultainen kirja

text: Sarjan kukin osa keskittyy tietyn kielialueen kirjallisuuteen, ja osaan on koottu runsaasti näytteitä eri kirjailijoilta: runoja, proosa- ja näytelmäkatkelmia. Jokaisessa osassa on esipuhe, ja jokainen kirjailija esitellään lyhyesti. Näytteet on järjestetty kirjailijoiden syntymävuoden mukaan.


title: Maailmankirjallisuuden kultainen kirja

text: Maantieteelliset alueet muodostavat oman osionsa. Esimerkiksi "Englannin kirjallisuuden kultaisessa kirjassa" brittiläiset kirjailijat ja yhdysvaltalaiset kirjailijat esitellään erikseen.


title: Erron Black

text: Erron Black on kuvitteellinen hahmo "Mortal Kombat" -pelisarjassa. Hahmo teki ensiesiintymisensä "Mortal Kombat X" -pelissä.


title: Erron Black

text: Erron Black on cowboy-tyylinen palkkasoturi ja käyttää aseinaan colt-pistoolia ja kivääriä. Takauma paljasti että Shang Tsung palkkasi Erronin 150 vuotta ennen "Mortal Kombat" -pelin tapahtumia surmaamaan Earthrealmin puolustajia vastineeksi ikääntymisen hidastumisesta. Erron myöhemmin palveli Kotal Kahnia ja oli Black Dragon klaanin jäsenenä Kanon petokseen saakka. Erron oli myös Kanon kanssa käydyn keskustelun perusteella tappanut Kobran ennen "Mortal Kombat X" -pelin tapahtumia. Erron oli myös haluton avustamaan Cassien tiimiä. Kung Jin joutui taistelemaan Erronia vastaan estettyään rosvon teloituksen Outworldissa ja voitti hänet. Erron taisteli myöhemmin Takedaa vastaan mutta hävisi. Pelaajan pelattua haastetornin Erronilla paljastuu että Erron yritti surmata Cassien tiimin ja ampui Jacquita, mutta Jax heittäytyi luodin eteen mikä antoi muille aikaa kukistaa Erronin.


title: Ferra/Torr

text: Ferra/Torr on fiktiivinen hahmo Mortal Kombat -pelisarjassa. Hahmo esiintyi ensi kertaa Mortal Kombat X -pelissä.


title: Ferra/Torr

text: Ferra ja Torr ovat symbioottiset hahmot Ferran ollessa nuori naisratsastaja ja Torrin ollessa isokokoinen Brute. Ferra kulkee usein Torrin selässä. Kaksikko vaelteli Tarkatanien alueella ennen kuin ryhtyivät Kotal Kahnin palvelijoiksi ja henkivartijoiksi. Ferra ja Torr taistelivat ensin Kung Jinia vastaan, mutta hävisivät. Ferra ja Torr taistelivat myös Jacquita vastaan, mutta hävisivät.


title: Ondine (elokuva)

text: Ondine (televisioesityksessä "Merenneito") on vuonna 2009 ensi-iltansa saanut irlantilainen draamaelokuva. Elokuvan on käsikirjoittanut Neil Jordan, ja sen pääosia näyttelevät Colin Farrell sekä Alicja Bachleda. Elokuva on kuvattu Castletownberessa, Irlannissa. Elokuvassa kalastaja löytää merestä salaperäisen nuoren naisen, jonka hän alkaa epäillä myöhemmin olevan "selkie" tai merenneito.


title: Ondine (elokuva)

text: Elokuvan ensi-ilta Yhdysvalloissa oli osa Toronton elokuvajuhlia, jotka järjestettiin 14. syyskuuta 2009. Euroopan ensi-ilta oli 18. helmikuuta 2010 Dublinissa, Irlannissa.


title: Ondine (elokuva)

text: Elokuvassa kuullaan muun muassa islantilaisen yhtyeen Sigur Rósin ja irlantilaisen folk-muusikon Lisa Hanniganin musiikkia. Sigur Rósin kappale "All Alright" on tärkeä osa elokuvan juonta.


title: Darren Mattocks

text: Darren Mattocks (2. syyskuuta 1990, Portmore) on jamaikalainen jalkapalloilija. Hän edustaa Vancouver Whitecapsia, joka pelaa Yhdysvaltain ja Kanadan yhteisessä sarjassa MLS:issa. Hän on pelipaikaltaan hyökkääjä.


title: Darren Mattocks

text: Mattocks pelasi Akronin yliopiston joukkueessa junioriotteluja vuosina 2010-11. Vuonna 2010 hän teki 18 maalia 25 ottelussa ja vuonna 2011 21 maalia 22 ottelussa. Vuonna 2012 Vancouver Whitecaps varasi vuoden 2012 varaustilauksessa toisena pelaajana Mattocksin. Mattocks teki ensimmäisellä kaudellaan (2012) kahdeksan maalia 22 ottelussa. Hän oli joukkueensa paras maalintekijä. Seuraavalla kaudella hän teki kolme maalia 20 ottelussa. Vuonna 2013 hän pelasi myös kolme ottelua Whitecapsin reservijoukkueessa. Kaudella 2014 Mattocks teki 6 maalia 31 ottelussa.


title: Darren Mattocks

text: Mattocks pelasi ensimmäisen ottelunsa Jamaikan maajoukkueessa 15. elokuuta 2012 ystävyysottelussa El Salvadoria vastaan. Ensimmäisen maalinsa Mattocks teki ystävyysottelussa Barbadosta vastaan 2. maaliskuuta 2014. Mattocks osallistui vuoden 2014 Caribbean Cupiin ollen jaetusti turnauksen paras maalintekijä kolmella maalilla. Jamaika voitti lopulta turnauksen. Hän osallistui myös vuoden 2015 Copa Américaan, jossa pelasi kaksi ottelua. Hänet on valittu myös Gold Cupin vuoden 2015 turnaukseen. Hän on tehnyt 21 ottelussa 8 maalia.


title: Järvenpään kaupunginkirjasto

text: Järvenpään kaupunginkirjasto on Kirkes-kirjastoverkkoon kuuluva kirjasto Järvenpäässä. Varsinaisen kirjaston lisäksi siellä on myös lehtisali. Kirjaston vieressä sijaitsevat Järvenpää-talo ja Järvenpään kaupungintalo. Kirjastorakennuksessa sijaitsee myös Järvenpään taidemuseo.


title: Järvenpään kaupunginkirjasto

text: Järvenpään kaupunginkirjasto on perustettu vuonna 1932 ja nykyiseen rakennukseensa se siirtyi vuonna 1987.


title: Herman Wiirretjärvi

text: Herman Wiirretjärvi (20. lokakuuta 1934 Oulainen – 15. helmikuuta 1986 Merijärvi) oli Merijärven Pyhänkoskella elänyt kuvataiteilija. Hän oli opiskellut vuodesta 1960 Suomen taideakatemiassa ja palasi Pyhänkoskelle myllärinä toimineen isänsä kuoleman jälkeen 1963. Wiirretjärven tyyliä on kuvailtu ekspressionistiseksi. Ennen uraansa taiteilija hän työskenteli hitsaajana ja komennusmiehenä. Wiirretjärven ateljee sijaitsi Pyhänkosken rannassa ja on nimeltään Kaunola. Wiirretjärvi on haudattu Pyhänkosken hautausmaalle.


title: Jonathan Groff

text: Jonathan Drew Groff (s. 26. maaliskuuta 1985 Lancaster, Pennsylvania, Yhdysvallat) on yhdysvaltalainen näyttelijä ja laulaja. Hänet tunnetaan muun muassa Melchior Gaborin roolistaan musikaalissa "Spring Awakening", josta hän sai Tony-ehdokkuuden.


title: Jonathan Groff

text: Jonathan Groff syntyi Lancasterin kaupungissa, Pennsylvanian osavaltiossa, Yhdysvalloissa 26. maaliskuuta 1985. Hänellä on yksi veli, David. Hänen isänsä Jim Groff on hevosten kouluttaja ja äiti Julie liikunnanopettaja. Hän kävi lukion Conestoga Valley High Schoolissa, ja valmistui vuonna 2003. Groffin tarkoituksena oli hakea Carnegie Mellon -yliopistoon, mutta siirsi hakemustaan vuodella saadessaan Rolfin roolin musikaalissa Sound of Music. Kiertueen jälkeen Groff koki mielenmuutoksen, ja muutti New Yorkiin.


title: Jonathan Groff

text: Groff teki Broadway-debyyttinsä vuonna 2005 avustajana Joseph Brooksin musikaalissa "In My Life", mutta ei koskaan päässyt esittämään rooliaan. Groff sai Melchior Gaborin roolin off-Broadway musikaalissa "Spring Awakening", jota alettiin esittää kesällä 2006. "Spring Awakeningista" tuli suosittu, ja se siirtyi Broadwaylle 10. joulukuuta 2006. Groff sai pääroolistaan Tony-ehdokkuuden vuonna 2007. Hänen viimeinen esityksensä "Spring Awakeningissa" oli 18. toukokuuta 2008.


title: Jonathan Groff

text: Groff esitti Henry Macklerin roolin ABC:n saippuasarjassa "One Life to Live". Hahmon juonta jouduttiin kuitenkin muuttamaan Virginian ampumistapausten jälkeen, joten hän esiintyi sarjassa suunniteltua lyhyemmin. Vuonna 2008 Groff esitti Clauden roolin yhdysvaltalaisen festivaalin esityksessä musikaalista "Hair". Hän esitti myös Michael Langin roolin Ang Leen elokuvassa "Taking Woodstock". Groff on esiintynyt Craig Lucasin off-Broadway musikaalissa "Prayer for My Enemy". Vuonna 2010 Groff teki debyyttinsä West Endin teattereissa musikaalissa "Deathtrap".


title: Jonathan Groff

text: Groff näytteli Jesse St. Jamesin roolin yhdysvaltalaisessa televisiosarjassa "Glee". Hän palasi "Gleehen" sen toisen tuotantokauden lopussa, ja myöhemmin kolmannen tuotantokauden jaksossa "Diskokuume nousee". Hän vieraili kahden tuotantokauden jälkeen sarjan viimeisellä tuotantokaudella vuonna 2015. Groff esiintyi Ian Toddin roolissa televisiosarja "Bossin" toisella ja viimeisellä tuotantokaudella.


title: Jonathan Groff

text: Vuonna 2012 Groff esitti Kenin roolin Center Theatre Groupin esityksessä musikaalista "Red". Maaliskuussa 2013 Groff ja hänen vastanäyttelijänsä Alfred Molina esittivät roolinsa uudelleen L.A. Theatre Worksissä.


title: Jonathan Groff

text: Groff ääninäytteli Disneyn animaatioelokuvassa "Frozen – huurteinen seikkailu" vuoristomies Kristoffin roolin vuonna 2013. Hän ääninäytteli roolin myös elokuvan lyhyessä jatko-osassa "Frozen – kuumetta" vuonna 2015.


title: Jonathan Groff

text: Vuonna 2013 Groff esitti Patrick Murrayn roolin HBO:n televisiosarjassa "Looking". Sarjasta esitettiin kaksi tuotantokautta, ja siitä on kehitteillä elokuva. Groff esiintyi myös HBO:n elokuvassa "The Normal Heart" saman vuoden huhtikuussa.


title: Jonathan Groff

text: Groff korvasi Brian d'Arcy Jamesin roolin Yrjö III musikaalissa "Hamilton" 3. maaliskuuta 2015. Hän esittää roolin musikaalin Broadway-versiossa 13. heinäkuuta lähtien. Groff palasi Lontoon teattereihin 19. toukokuuta 2015, yhden illan konsertissa musikaalista "Miten menestyä vaivatta liike-elämässä".


title: Jonathan Groff

text: Groff on selvinnyt ihosyövästä.


title: Jonathan Groff

text: Groff paljasti olevansa homoseksuaali vuonna 2009. Hän vahvisti seurustelleensa näyttelijä Zachary Quinton kanssa vuosina 2012–2013.


title: Jonathan Groff

text: Groff toimii HLBT-yhteisön puolestapuhujana. Hänet valittiin Out Magazine -lehden 100 vastustamattoman ihmisen listalle vuosina 2013 ja 2014. Hänet nimettiin New Yorkissa vuonna 2014 järjestetyn gay priden marsalkaksi, yhdessä näyttelijä Laverne Coxin ja Rea Careyn kanssa. Vuonna 2015 Groff sai palkinnon Point Foundation -järjestöltä, joka huomioi nuoria seksuaalivähemmistöjen puolesta puhuvia uranuurtajia.


title: Sipsukka seikkailee kotona

text: Sipsukka seikkailee kotona on virolaissyntyisen käsikirjoittaja-ohjaaja Anna Jaanisoon kirjoittama näytelmä vuodelta 2015. Se perustuu virolaisen lastenkirjailijan Eno Raudin vuonna 1962 kirjoittamaan kirjaan "Sipsik". Kirjasta on dramatisoitu Virossa lukuisia näyttämöteoksia, oopperaa, nukketeatteria, teatteria, balettia ynnä muuta.


title: Sipsukka seikkailee kotona

text: Näytelmää on esittänyt Suomessa Helsinki International Theatre, ja sen ensi-ilta oli 13. kesäkuuta 2015 Kansallismuseon Linnanpihalla.


title: Haapamäen Urheilijat

text: Haapamäen Urheilijat ry on vuonna 1914 perustettu urheiluseura Keuruun kaupungin Haapamäellä, jonka toimintaan kuuluvat hiihtosuunnistus, suunnistus, voimailu ja kuntourheilu. Seuraa edustava Milka Reponen voitti hiihtosuunnistuksen keskimatkan maailmanmestaruuden 2015. Seura voitti kultaa hiihtosuunnistuksen SM-viestissä Kouvolan Kuusankoskella 2015.


title: Aaron Brooks

text: Aaron Jamal Brooks (s. 14. tammikuuta 1985 Seattle, Washington) on yhdysvaltalainen koripalloilija, joka on pelannut NBA:ssa vuodesta 2007 lähtien yhtä Kiinassa vietettyä kautta lukuun ottamatta.


title: Aaron Brooks

text: Pelintekijänä pelaavan Brooksin varasi 26. vuorolla Houston Rockets, jota hän edusti vuoteen 2011 saakka ja uudestaan kauden 2013–2014. Kauden 2009–2010 päätteeksi hänet valittiin .


title: Hurrikaani Ismael

text: Hurrikaani Ismael oli Tyynenmeren hurrikaani, joka surmasi yli sata henkeä Pohjois-Meksikossa vuoden 1995 Tyynenmeren hurrikaanikauden aikana. Tuhansia jäi kodittomaksi.


title: Hurrikaani Ismael

text: Hurrikaani alkoi heikentyä rajusti liikkuessaan Sierra Madren vuorten ylitse, ja se haihtui 16. syyskuuta.


title: Päällystakki (sarjakuva)

text: Päällystakki on Kivi Larmolan sarjakuva-albumi, jonka julkaisi Like vuonna 2010. Teos perustuu Nikolai Gogolin novelliin ”Päällysviitta” (1842).


title: Moraalin metafysiikan perustus

text: Moraalin metafysiikan perustus () on Immanuel Kantin vuonna 1785 ilmestynyt moraalifilosofinen teos. Teoksen on suomentanut Markus Nikkarla, ja suomennoksen on julkaissut Areopagus vuonna 2015.


title: Moraalin metafysiikan perustus

text: Teos on julkaistu aiemmin J. E. Salomaan suomentamana nimellä "Tapojen metafysiikan perustus" julkaisussa Immanuel Kantin "Siveysopilliset pääteokset" (1931). Jyrki Aleniuksen mukaan ”Salomaan suomennos – – jää todistamaan menneestä”. Uudesta suomennoksesta Alenius sanoo, että se on ”sujuvaa ja filosofisestikin perusteltua suomea”. Hän pitää johdantoa hyödyllisenä.


title: Kersantti Napalm

text: Kersantti Napalm on Vesa Vitikaisen ja Markus Tuppuraisen luoma sarjakuvahahmo, Patriot American Forcen supersankari. Napalm-tarinoita ovat piirtäneet useat kuvittajat, tunnetuimpina Petri Hiltunen, Kristian Huitula, Anssi Rauhala ja Kari Sihvonen.


title: Ramon Sessions

text: Ramon Sessions (s. 11. huhtikuuta 1986 Myrtle Beach, Etelä-Carolina) on yhdysvaltalainen koripalloilija, joka on pelannut NBA:ssa vuosina 2007–2018.


title: Ramon Sessions

text: Pelintekijänä tai heittävänä takamiehenä pelaavan Sessionsin varasi 56. vuorolla Milwaukee Bucks, jota hän edusti vuoteen 2009 saakka ja uudestaan hetken vuonna 2014. Hänen muita NBA-seurojaan ovat olleet Minnesota Timberwolves, Cleveland Cavaliers, Los Angeles Lakers, Charlotte Bobcats, Sacramento Kings, Washington Wizards, Charlotte Hornets sekä kesästä 2017 helmikuuhun 2018 New York Knicks ennen paluuta loppukaudeksi 2018 Washington Wizardsiin.


title: Ramon Sessions

text: Marraskuussa 2018 Sessions siirtyi israelilaisseura Maccabi Tel Aviviin.


title: 3Steps

text: 3Steps (lausutaan: ) on saksasta lähtöisin oleva moderni taiteilijaryhmä, johon kuuluvat kaksoset Kai Harald Krieger (s. 15.3.1980) ja Uwe Harald Krieger (s. 15.3.1980) sekä Joachim Pitt (s. 8.12.1980).


title: 3Steps

text: 3Stepsin työt ovat saaneet vaikutteensa muraaleista, graffititaiteesta ja katutaiteesta. Spraymaali on 3Stepsin keskeisin työväline. Taiteilijakollektiivi tuottaa valtavia seinämaalauksia ja muraaleja, sekä erilaisia maalaustöitä studiossaan. Kirkkaat värit ja modernin yhteiskunnan kuvaaminen ovat kolmelle ystävykselle tärkeitä.


title: 3Steps

text: Marraskuussa 2014 3Steps saivat “Kultur- und Kreativpilot Deutschland” -palkinnon, jonka myöntää Saksan hallitus. 3Steps asuu ja työskentelee Gießenin yliopistokaupungissa Saksassa.


title: 3Steps

text:
3Steps perustettiin syksyllä 1998. Ryhmän tyyli kehittyi nopeasti klassisesta “New York Style Writing” graffitista ja taidegraffitista taiteellisiin tarinoihin suurikokoisissa muraaleissa. 3Stepsin töitä on levinnyt ympäri maailmaa, Gießenistä ja Wetzlarista Münchenin ja Berliinin kautta Lontooseen, Milanoon ja Venetsiaan asti, ja jopa Los Angelesiin ja New Yorkiin.
Päätettyään yliopisto-opintonsa tutkintotodistuksen ja huipputason tohtorintutkinnon kanssa, kolme ystävystä perustivat studionsa ja taidetilansa Gießenissä 2012. Sen jälkeen he ovat omistautuneet luomaan uusia sisältöpohjaisia aiheita ja projekteja. Studiossaan 3Steps luo vapaata taidetta, editiota ja eksklusiivisia projekteja.


title: 3Steps

text:
3Stepsin nykyinen tyyli on saanut vaikutteita katutaiteesta, kalligrafiasta, fotorealismista, taidegrafiikasta ja poptaiteesta. Uudemmissa töissään 3Steps peilaa nykypäivän elämää, kuvattuna erilaisilla elementeillä todellisuudesta, fiktiosta, mediasta ja mielikuvituksesta.
3Stepsin työt kertovat lyhyitä tarinoita ja moderneja satuja. Useimmat kollektiivin tarinoista perustuvat ikonisiin henkilöhahmoihin ja arkipäiväisiin hetkiin. 3Steps muuttaa sekä arkipäivän että historialliset esineet moderniksi taiteeksi. Luonto kohtaa urbaanin kulttuurin ja kadonneet kaupungit. Työt ovat värikkäitä kuvauksia, joissa estetiikka ja glamour sulautuvat urbaaniin kulttuuriin ja seikkailuihin.


title: 3Steps

text: 3Stepsin töihin kuuluu suurikokoisia muraaleja, maalauksia puulle ja kankaalle, valokuvia, taidegrafiikkaa sekä veistoksia ja installaatiotaidetta. Sekamediamaalauksista useimmat koostuvat kollaaseista, joissa on käytetty sanomalehtiä, aikakauslehtiä, valokuvia, stencil-tekniikkaa, spraymaalia, akryylia, resiniä ja taidegrafiikkaa puulle ja kankaalle.


title: 3Steps

text: Kansainvälinen urbaanin taiteen festivaali Flussgeschichten ("Jokitarinoita") on 3Stepsin perustama ja tukema. Toistuvasti rahoitetun projektin tavoite on kaupungin, maaseudun ja jokialueen kehittäminen urbaanin muraalitaiteen ja katutaiteen avulla. 2012 projekti kasvoi useiden kansainvälisten taiteilijoiden liityttyä mukaan (esimerkiksi Loomit, Dome, Alexander Becherer, 3Steps, Macs and Etnik). Festivaali nostaa keskusteluun urbaanialueiden muutoksen keskeisenä teemana ja pyrkii suunnittelemaan jokivarsien kaupunkeja uudelleen.


title: Stéphane Lasme

text: Stéphane Lasme (s. 17. joulukuuta 1982 Port-Gentil) on gabonilainen koripalloilija. Hän on maansa ainoa NBA:han varattu ja siellä pelannut koripalloilija. Lyhyen NBA-uransa jälkeen hän on pelannut menestyksekkäästi Euroopassa.


title: Stéphane Lasme

text: Etupäässä isona laitahyökkääjänä pelaavan Lasmen varasi 46. vuorolla Golden State Warriors, jonka lisäksi Lasme edusti NBA:ssa Miami Heatia. Hän pelasi myös D-leaguessa.


title: Stéphane Lasme

text: Euroopassa pelatessaan Lasme on pelannut muun muassa Euroliigaa ja voittanut muun muassa Kreikan ja Serbian mestaruuksia. Runsaasti heitontorjuntoja tekevä Lasme on saanut myös palkintoja (Euroliigan ja D-leaguen kauden paras puolustaja) puolustamisestaan.


title: Fiat Linea

text: Fiat Linea on Fiatin vuodesta 2007 lähtien valmistama keskiluokan sedan, joka korvasi Fiat Marean sekä Albean. Auto perustuu alustaltaan ja tekniikaltaan kaksi vuotta aikaisemmin esiteltyyn Fiat Grande Puntoon, ja Euroopassa myydyt mallit valmistettiin Turkissa. Linean korvasi Euroopassa Fiat Tipo ja Etelä Amerikassa Fiat Cronos.


title: Fiat Linea

text: Suomen moottorivalikoimassa oli kolme vaihtoehtoa. Bensiinimoottoreina oli kaksi 1,4-litraista, joista vapaasti hengittävässä oli tehoa 77 hevosvoimaa ja turboahdetussa T-Jetissä 120. Dieselmoottori oli 1,3-litrainen (90 hv) Multijet.


title: Fiat Linea

text: Varustetasoja ei ollut kuin yksi. Vakiovarustukseen sisältyi kuusi turvatyynyä, ABS-jarrut hätäjarruassistentilla, ISOFIX-kiinnikkeet takaistuimella, nahkaverhoiltu monitoimiohjauspyörä, manuaali-ilmastointi, sähköikkunat edessä, kuljettajan istuimen korkeussäätö, ohjauspyörän korkeuden- ja etäisyyden säätö, radio/CD-soitin kuudella kaiuttimella ja sumuvalot.


title: Who Are You (kappale)

text:
Who Are You on brittiläisen rockyhtyeen The Whon kappale heidän vuoden 1978 samannimiseltä albumilta, "Who Are You", joka oli viimeinen albumi ennen rumpali Keith Moonin kuolemaa syyskuussa 1978. Kappaleesta tuli yksi yhtyeen isoimmista hiteistä Pohjois-Amerikassa, päästen parhaimmillaan sijalle 7 Kanadassa ja sijalle 14 Yhdysvalloissa. Kappale toimii yhdysvaltalaisen "C.S.I."-televisiosarjan tunnusmusiikkina.
Kappaleen sanoitukset saivat inspiraationsa Townshendin kokemasta tapauksesta. Oltuaan ulkona juomassa Sex Pistolsin Steve Jonesin ja Paul Cookin kanssa, poliisi löysi Townshendin ”Sohon oviaukolta”. Poliisi antoi Townshendin mennä, jos hän pystyisi turvallisesti kävelemään pois.


title: Behind Blue Eyes

text: Behind Blue Eyes on brittiläisen rockyhtyeen The Whon kappale. Se julkaistiin marraskuussa 1971 toisena singlenä heidän viidenneltä albumilta, "Who's Next". Kappale on yksi yhtyeen tunnetuimmista ja monet artistit ovat tehneet siitä cover-version.


title: Behind Blue Eyes

text: Kappale sai alkunsa The Whon konsertin jälkeen Denvrissä 9. kesäkuuta. Esityksen myötä Townshend joutui naisfanin houkuttelemaksi, mutta hän meni sen sijaan yksin hotellihuoneeseensa, mahdollisesti hänen henkisen johtajansa Meher Baban opetuksien tuloksena. Saavuttuaan huoneeseensa hän alkoi kirjoittaa kappaletta.


title: Kostamus-projekti

text: Kostamus-projekti oli suomalaisten rakennusyritysten Neuvostoliitossa Karjalan autonomisessa sosialistisessa neuvostotasavallassa vuosina 1977–1985 toteuttama rakennusprojekti, jossa rakennettiin Kostamuksen kaupunki sekä siihen liittyvä kaivoskombinaatti. Kostamus-projekti oli kaikkien aikojen suurin suomalaisvoimin ulkomailla toteutettu rakennusprojekti, jonka parissa työskenteli vuosittain noin 1 500 suomalaista työntekijää. Merkittävä taustavaikuttaja projektin syntymiseen oli presidentti Urho Kekkonen ja sitä on kutsuttu myös "Neuvostojohdon lahjaksi Kekkoselle".


title: Kostamus-projekti

text: Varsinaisen kaupungin lisäksi suomalaiset rakensivat muun muassa rautamalmirikastamon, joka nykyään tunnetaan nimellä Karelski okatyš. Projektia varten perustettiin kolmentoista suomalaisen rakennusyrityksen yhteenliittymä Finn-Stroi, jonka osakkaat tekivät projektilla miljardivoittoja. Ne mahdollistivat 1980-luvun suomalaisen rakennusalan noususuhdanteen ja osaltaan myös talouden ylikuumenemisen, joka puolestaan edesauttoi Suomen ajautumista syvään lamaan 1990-luvun alussa.


title: Kostamus-projekti

text: Suomen Rakennusinsinöörien Liiton vuosittain jakaman RIL-palkinnon Kostamus-projekti sai vuonna 1986.


title: Kostamus-projekti

text: Kostamuksen malmiesiintymä löydettiin jo 1900-luvun alussa, mutta päätös sen hyödyntämisestä tehtiin vasta Neuvostoliiton aikana 1960-luvun lopulla. Suomalaisten osallistumista hankkeeseen ajoi vahvasti presidentti Urho Kekkonen. Hän oli itse kotoisin Kainuusta, josta tuli suurin osa Kostamuksen rakentajista. Suomalaisten mielenkiinto johtui myös Rautaruukin raaka-ainetarpeista ja yhtiö ostikin myöhemmin Kostamuksesta pellettejä vuosina 1983–2007.


title: Kostamus-projekti

text: Julkisuuteen Kostamus-projekti tuli ensimmäistä kertaa vuonna 1971. Ensimmäiset suomalaiset työmiehet aloittivat rakennustöiden valmistelun alueella joulukuussa 1973. Ensin toteutettiin muun muassa Suomen puolelle rakennetut maantie- ja rautatieyhteydet. Varsinaiset urakkasopimukset allekirjoitettiin kuitenkin vasta keväällä 1977, jonka jälkeen projekti pääsi käynnistymään koko laajudessaan. Kolmessa vaiheessa valmistuneen urakan ensimmäinen osa luovutettiin tilaajalle syyskuussa 1982 ja kaksi seuraavaa vaihetta vuonna 1984.


title: Kostamus-projekti

text: Yhteensä suomalaiset rakensivat Kostamuksen alueelle muun muassa 80 kilometriä maanteitä ja 44 kilometriä rautatietä sekä 165 kilometriä vesi- ja viemäriputkia. Muita rakennuskohteita oli yhteensä 317. Kostamuksen kaivoskombinaatin lisäksi rakennettiin myös 3 000 kerrostaloasuntoa Kontokkijärven rannalle.


title: Kostamus-projekti

text: Kostamus-projektin työntekijät tulivat lähinnä Kainuusta, joka tuolloin kärsi erittäin pahasta työttömyydestä. Esimerkiksi Kuhmosta oli Kostamuksessa enimmillään 650 työläistä. Eniten suomalaisia työntekijöitä oli syksyllä 1979, jolloin heitä oli Kostamuksessa noin 3 700. Projektin on myöhemmin arvioitu tuoneen maakuntaan nykyrahassa laskettuna yhteensä noin 300 miljoonaa euroa.


title: Kostamus-projekti

text: Suomalaisia rakentajia varten Kostamukseen oli järjestetty omat palvelut, kuten kaupat, ravintolat, postit ja pankit. Lisäksi rakentajilla oli muun muassa oma kirjasto, pappi sekä terveysasema. Paikalle rakennettiin myös tanssilava, jossa kävi esiintymässä suomalaisia huippuartisteja. Kaikki rakentajille tarkoitetut palvelut olivat suomalaisten ylläpitämiä ja esimerkiksi kaupoissa myytiin vain Suomesta tuotuja tuotteita.


title: Kostamus-projekti

text: Maaliskuussa 1980 tapahtui Vartiuksen raja-aseman ja Kostamuksen välisellä maantiellä paha linja-auto-onnettomuus, jossa sai surmansa kymmenen työmatkalaista.


title: Eno Raud

text: Eno Raud (15. helmikuuta 1928 Tartto, Viro – 9. heinäkuuta 1996 Haapsalu, Viro) oli virolainen lastenkirjailija.


title: Eno Raud

text: Raudin isä oli Mart Raud. Hänen puolisonsa on Aino Pervik. Heidän lapsiaan ovat Rein Raud, Piret Raud ja Mihkel Raud.


title: Esra Terä

text: Esra Immanuel Terä (25. lokakuuta 1903 – 13. tammikuuta 1940 Ahvenanmeri) oli suomalainen meriväenluutnantti ja Lapuan liikkeen aktivisti.


title: Esra Terä

text: Terän vanhemmat olivat käsityönopettaja Frans Vihtori Terä ja Anna Margareeta Rytkönen. Hänen puolisonsa oli Rakel Simojoki, poliitikko Elias Simojoen sisko. Terä kävi kahdeksan luokkaa Joensuun suomalaista lyseota ja siirtyi ensin sotilasuralle ja sitten kauppalaivaston palvelukseen. Sisällissotaan valkoisten riveissä osallistunut Terä oli mukana myös Aunuksen retkikunnassa. Asevelvollisuutensa Terä suoritti vuonna 1922 ja kadettikoulun merikadettiosaston 1922–1925. Aliluutnantiksi hänet ylennettiin 1925 ja meriväen luutnantiksi 1926. Terä palveli Rannikkolaivastossa 1925–1927.


title: Esra Terä

text: Terä oli mukana käynnistämässä Mäntsälän kapinaa helmikuussa 1932. Juuri hänen johtamansa neljäsataa suojeluskuntalaista avasivat tulen Ohkolan työväentaloa kohti, mistä koko kapina lähti liikkeelle.


title: Esra Terä

text: Syksyllä 1935 Terä osallistui Sinimustat-nuorisojärjestön yhdessä Viron vapsien johtajan Artur Sirkin kanssa suunnitteleman Viron vallankaappaushankkeen valmisteluun ja oli järjestämässä salaista kuriiriliikennettä Suomen ja Viron välille yhdessä Jaakko Virkkusen ja Anton Eonsuun kanssa.


title: Esra Terä

text: Talvisodassa Terä toimi saattuetehtävissä Pohjanlahdella. Hän hukkui tammikuussa 1940 saattaja-aluksensa Aura II:n upottua sukellusvenejahdissa oman syvyyspommin räjähtämiseen Märketin lähellä Ahvenanmerellä.


title: Esra Terä

text: Terän muistolaatta on Merisotakoulun päärakennuksen pääportaikon seinällä muiden vastaavien joukossa.


title: Kreikan kansanäänestys 2015

text: Kreikassa järjestettiin kansanäänestys sunnuntaina 5. heinäkuuta 2015 koskien velkojien maan hätärahoitusneuvotteluissa asettamien ehtojen hyväksymistä. Äänestyksessä ei-äänet voittivat osuudella 61,31 %, toisin sanoen kreikkalaiset hylkäsivät velkojien ehdotukset.


title: Kreikan kansanäänestys 2015

text: Kansanäänestyksessä oli 9 858 508 äänioikeutettua. Ääniä annettiin 6 161 140 kappaletta. Äänestysprosentti oli 62,5. Hylättyjä ääniä oli 5,04 % ja tyhjiä ääniä 0,75 %.


title: Kreikan kansanäänestys 2015

text: Kreikan velkakriisiin liittyneitä hätärahoitusneuvotteluita käytiin koko kevät 2015. Velkojia neuvotteluissa edustivat Euroopan komissio, Euroopan keskuspankki sekä Kansainvälinen valuuttarahasto, ja Kreikkaa Tsíprasin hallitus. Neuvottelut johtivat umpikujaan kesäkuussa. Lauantaina 27. kesäkuuta, muutamia päiviä ennen neuvotteluille asetettua takarajaa, Kreikan pääministeri Aléxis Tsípras ilmoitti, että hallitus järjestää kansanäänestyksen velkojien asettamien rahoitusehtojen hyväksymisestä. Tämän seurauksena neuvottelut päättyivät.


title: Kreikan kansanäänestys 2015

text: Asian ymmärtämiseksi on syytä mieltää, että Kreikan ja Italiankin velkaongelmien takana ovat länsimaiset pankit kuten Goldman Sachs.


title: Kreikan kansanäänestys 2015

text: Kansanäänestys oli maassa ensimmäinen Kreikan sotilasjuntan kautta seuranneen vuoden 1974 kansanäänestyksen jälkeen.


title: Kreikan kansanäänestys 2015

text: Kansanäänestyksessä esitetty kysymys oli seuraava:


title: Kreikan kansanäänestys 2015

text: Äänestyksessä oli siis kaksi vaihtoehtoa: ”Kyllä” (Ναί, "né"), joka puolsi ehdotuksen hyväksymistä eli tarkoitti ääntä julkisen talouden menoleikkausten ja verotuksen kiristämisen puolesta; ja ”Ei” (Όχι, "óhi"), joka vastusti ehdotuksen hyväksymistä eli tarkoitti ääntä sen puolesta, että leikkauksia ja veronkiristyksiä tehtäisiin vähemmän kuin eurovaltiot ja IMF vaativat.


title: Kreikan kansanäänestys 2015

text: Monet kreikkalaiset valittivat, etteivät ymmärtäneet, mitä vaihtoehdot todella tarkoittavat. Epäselvää oli erityisesti, mitä maalle eri vaihtoehdoista seuraisi. Eräiden ennakkoarvioiden mukaan kyllä-äänien voitto mahdollistaisi paremmin neuvotteluiden jatkamisen, kun taas ei-äänten voitto voisi johtaa jopa Kreikan eroamiseen eurosta.


title: Kreikan kansanäänestys 2015

text: Kansanäänestyksen tulos oli:


title: Kreikan kansanäänestys 2015

text: Kansanäänestyksessä ei-äänet voittivat Kreikan kaikissa 56 vaalipiirissä. Tulos vaalipiireittäin oli:


title: Kreikan kansanäänestys 2015

text: Kansanäänestystä seuranneissa neuvotteluissa, joissa olivat mukana Syrizan lisäksi entiset valtapuolueet Uusi demokratia ja Pasok, Kreikka joutui lopulta tyytymään vähintään yhtä koviin kiristysvaatimuksiin kuin ennen kansanäänestystä. Vaikeat neuvottelut johtivat siihen, että Kreikan euroeron mahdollisuus nousi toden teolla esiin. Kreikkalaisten pankkien pääomapaon vuoksi pankit jouduttiin sulkemaan useaksi päiväksi, ja käteisnostoja ja rahansiirtoja ulkomaille rajoitettiin. Syrizan johto joutui toisaalta valitsemaan euroeron ja rinnakkaisvaluutan luomisen ja toisaalta kiristyspolitikan jatkamisen väliltä. Neuvottelijat Tsíprasin johdolla valitsivat jälkimmäisen. Tämä johti Syrizan jakaantumiseen kahtia. Ministereitä jouduttiin vaihtamaan, ja muun muassa taloustieteilijänä tunnettu entinen valtiovarainministeri Giánis Varoufákis äänesti Kreikan parlamentissa sopimusta vastaan.


title: Kreikan kansanäänestys 2015

text: Kreikan parlamentti hyväksyi troikan lainapaketin opposition tuella 14. elokuuta äänin 220 – 64. Hallituspuolue Syrizasta erosi kahdentoista kansanedustajan ryhmä, joka pyrki vastustamaan leikkauksia. Suomessa lainapaketin hyväksymistä vastusti suuressa valiokunnassa vain SDP, kun taas kristillisdemokraatit äänestivät tyhjää. Eräiden lähteiden mukaan kysymys Kreikan tukemisesta oli johtaa Suomessa hallituskriisiin. Ainakin vihreät ja vasemmistoliitto tekivät vastaesityksiä hallituksen linjaan.


title: Kreikan kansanäänestys 2015

text: Eräiden lähteiden mukaan Kreikka pyysi neuvottelujen aikana velkahelpotusta 2020-luvun alkuun. Huomionarvoista on, että jopa IMF uhkasi vetäytyä tukipaketista, jollei Kreikalle anneta velkahelpotuksia, koska maa ei missään tapauksessa pysty maksamaan velkojaan. EU-maista esimerkiksi Ranskan arveltiin pitävän velkahelpotuksia välttämättöminä.


title: Kreikan kansanäänestys 2015

text: Kreikassa lainaehtojen hyväksyminen johti Syriza-puolueen jakautumiseen. Osa puolueen kansanedustajista äänesti lainapakettia vastaan ja 26 kansanedustajaa perusti uuden Kansan yhtenäisyys ("Laïkí Enótita") -puolueen entisen energiaministerin Panagiótis Lafazánisin johdolla. Samalla hallitus menetti parlamentin enemmistön tuen. Kreikan kolmannen tukipaketin tultua osapuolten hyväksymäksi, mutta Syriza puolueen hajaannuttua, pääministeri Tsípras pyysi eroa tehtävästään ja ilmoitti uusista vaaleista syksylle 2015.


title: Pentti Tevä

text: Pentti Kalervo Tevä (ent. Ax, 8. joulukuuta 1907 – 25. helmikuuta 1940) oli suomalainen Harmon-patsaalla palkittu lentäjä, joka kaatui talvisodassa taistelulennolla.


title: Pentti Tevä

text: Tevän vanhemmat olivat paperimestari Kalle Oskari Ax ja Selma Hytönen. Tevä kävi Kajaanin lyseon ja siirtyi asevelvollisuutensa 1926-1927 suoritettuaan sotilasuralle. Ilmavoimien ohjaajakoulun hän kävi 1928, hävittäjäkurssin 1932 ja mittarilentokurssin 1933, jolloin hän suoritti myös sotilasradiosähköttäjätutkinnon. Alikersantiksi ja kersantiksi Tevä ylennettiin 1927, ylikersantiksi 1931, vääpeliksi 1932 ja reservin luutnantiksi 1939. Hän toimi IlmK:n koulutusaliupseerina ja lentokoneohjaajana 1927-1928, MaalK:ssa 1928-1929 ja 2. Erill. MeLL:ssä lentomestarina 1929 ja ohjaajana 1929-1935 ja sitten LAs. 5:ssa lentokoneohjaajana. Tammikuun 28. päivänä 1933 hän pelasti joukon muita lentäjiä Laatokalta jäälautalta, mistä sai tunnustuksena Harmon-patsaan vääpeli Reino Vilkunan kanssa, Suomen Valkoisen Ruusun I lk:n mitalin kultaristein ja Suomen Meripelastusseuran kunniakirjan.


title: Pentti Tevä

text: Talvisodassa Tevä toimi hävittäjälentäjänä Lentolaivue 26:ssa ja osallistui kaikkiin laivueensa käymiin taisteluihin. Partiolennolla helmikuussa 1940 hän joutui taisteluun yhdeksän Polikarpov R-5 -viholliskoneen laivueen kanssa, joista hän pudotti kaksi, ennen kuin hänen oma koneensa sai täysosuman ja räjähti kappaleiksi.


title: Pentti Tevä

text: Kirjailija Erkki Rekimies julkaisi vuonna 1963 kirjan "Laatokan lentäjät", jossa hän kuvailee elävästi joskin kirjailijan vapauksia ottaen Tevän ja Vilkunan urotyötä vuonna 1933. Vilkunasta kirjailija käyttää sukunimeä Aalto.


title: Kreikan velkakriisi

text: Kreikan velkakriisi alkoi vuoden 2008–2009 taantuman jälkeen. Vuonna 2009 paljastui, että Kreikka oli vuosien ajan vääristellyt taloustilastojaan. Paljastus horjutti luottamusta Kreikan talouteen ja sen oli maksettava yhä korkeampaa korkoa lainoistaan. Maalla ei ollut mahdollisuuksia selvitä 360 miljardin euron velkojensa maksamisesta. Euromaat ja Kansainvälinen valuuttarahasto (IMF) tulivat sen vuoksi keväästä 2010 alkaen tukemaan Kreikkaa satojen miljardien eurojen takuilla (huhtikuun 2010 pelastusohjelma ja helmikuun 2012 Kreikka II -tukiohjelma). Kreikka puolestaan sitoutui tiukkaan säästöpakettiin. Kreikan poliitikot olivat kuitenkin haluttomia suuriin säästöhin. Vuodesta 2010 tukirahoja hallinnoi Euroopan rahoitusvakausväline ERVV.


title: Kreikan velkakriisi

text: Vuonna 2011 talouskriisi johti epäluottamukseen koko euroaluetta kohtaan vaikeuttaen myös Saksan kaltaisten vahvojen eurotalouksien velkakirjojen myyntiä. Loppuvuonna 2011 euron hajoamista pidettiin mahdollisena skenaariona. Kriisi kuitenkin laantui kun Euroopan keskuspankki (EKP) vakuutti markkinat siitä, ettei se päästäisi euroalueen jäsenvaltioita konkursseihin. Kriisin kiperin hetki oli vuoden 2012 puolivälissä. Silloin pääomaa pakeni euroalueelta ja valtionlainojen markkinakorot kohosivat voimakkaasti Espanjaa ja Italiaa myöten. Jopa EKP ja EU-komissio pelkäsivät tuolloin euron hajoamista, vaikkakin tuomitsivat moiset pelot tuolloin perusteettomiksi tuomiopäivän profetioiksi.


title: Kreikan velkakriisi

text: Kreikan velkakierteen jatkuessa vuonna 2014 europäättäjät vakuuttelivat, että euroalue on peruuttamaton ja Kreikka on sen pysyvä jäsen. Yhdysvaltain talouspäättäjät ja finanssimarkkinoiden analyysitalot alkoivat epäillä asiaa. He katsoivat, että Kreikan ero eli Grexit on mahdollinen, muttei riskitön. Yhdysvaltain hallituksen neuvonantaja varoitti huhtikuussa 2015, että Grexit ei olisi pahasta vain Kreikalle, vaan se aiheuttaisi erittäin suuren riskin koko maailman taloudelle. Se loisi viimeistään seuraavassa kriisissä epävarmuuden muidenkin euromaiden mukana pysymisestä.


title: Kreikan velkakriisi

text: Kreikassa järjestettiin kansanäänestys 5. heinäkuuta 2015 koskien velkojien maan hätärahoitusneuvotteluissa asettamien ehtojen hyväksymistä. Äänestyksessä ei-äänet voittivat osuudella 61,31 %, toisin sanoen kreikkalaiset hylkäsivät velkojien ehdotukset. 15. heinäkuuta 2015 Kreikan parlamentti äänesti lainapaketin ehtojen hyväksymisestä. "Kyllä"-äänet voittivat 229–64. Tammikuussa 2016 Standard & Poor's sanoi, että Kreikan talous on osoittautunut arvioitua kestävämmäksi ja nosti Kreikan luottoluokitusta pykälällä CCC+ luokkaan B-. Kreikan ei enää uskota jättävän velkaansa maksamatta.


title: Hsu Hao

text: Hsu Hao on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Hsu Hao on esiintynyt myös ja -peleissä.


title: Hsu Hao

text: Hsu Hao on Earthrealmilainen entinen erikoisjoukkojen sotilas ja kotoisin Mongoliasta. Hän on paha Red Dragon -klaanin jäsen ja hänen tavoitteenaan on tuhota Black Dragon -klaani kokonaan. Hsu Haolla on vihreät housut ja hattu sekä kyberneettinen sydän, josta hän saa lisävoimia ja hän seuraa Mavadon käskyjä. Hsu Hao kuoli Mortal Kombat X -sarjakuvaversiossa.


title: Viinin historia

text: Viinin historia sai alkunsa varhaisimpien tunnettujen todisteiden mukaan Iransta ja Kaukasuksen seuduilta noin 7000 vuotta sitten. Eurooppaan viinin viljely levisi antiikin aikoina. Euroopan ulkopuolelle, kuten Amerikkaan, Etelä-Afrikkaan ja Australiaan, viininviljely alkoi levitä löytöretkien myötä 1500-luvulta alkaen.


title: Viinin historia

text: Vanhimmat todisteet viinistä ovat löytyneet Zagrosvuorten pohjoisrinteiltä nykyisen Iranin alueelta yli 7 000 vuoden takaa. Vuosien 5400–5000 eaa. välille ajoitetusta kylästä löytyneessä keramiikka-astiassa oli punaista viinirypäleen ja pihkan sekoitusta, joka oli fermentoitu nopeasti ja nautittu tuoreena. Kaukasukselta Kaspianmeren rannalta on tehty sitäkin vanhempia löytöjä, mutta niissä on voinut olla kyse luonnonvaraisesta eikä viljellystä viinirypäleestä. Maailman varhaisimman tunnetun viininvalmistamon jäännökset on löydetty syrjäisestä luolasta Armenian eteläosasta. Kansainvälinen arkeologiryhmä kaivoi luolasta esiin rypäleiden puristamiseen käytetyn altaan, käymisaltaan, säilytysruukkuja ja juoma-astioita. Radiohiiliajoituksen perusteella astioiden ikä on noin 6 100 vuotta.


title: Viinin historia

text: Kaksoisvirtainmaan ensimmäiset korkeakulttuurit toivat hallitsijoidensa ja papiston nautittavaksi Kaukasukselta viinejä, sillä Kaksoisvirtainmaassa oli liian kuuma ja kuiva ilmasto viininviljelyyn. Uusassyrialaisen valtakunnan aikana viininviljely oli jo levinnyt maassa laajalle, ja etenkin Ninive tunnettiin viinintuotannostaan. Myös muinaisessa Egyptissä viljeltiin jonkin verran viiniä, etenkin uskonnollisiin menoihin, vaikka olut olikin sitä tärkeämpi juoma. Koko Lähi-idässä käytettiin tuolloin lähinnä punaviiniä. Anatolian viininviljely oli kehittynyt etenkin heettien myötä laaja-alaiseksi. Viininviljely levisi myös itään ja saavutti Kiinan viimeistään 100-luvulla eaa.


title: Viinin historia

text: Vanhassa testamentissa viini mainitaan useita kertoja, joskaan maininnoista ei selviä viinistä muuta kuin että se oli ilmeisesti punaviiniä. Myös Jeesus käyttää Uudessa testamentissa viiniä vertauskuvana.


title: Viinin historia

text: Eurooppaan viini levisi etenkin foinikialaisten ansiosta, jotka kävivät syyrialaisella viinillä merikauppaa koko Välimeren alueella. Kreetan saaren minolainen kulttuuri tunsi viinin jo vuoden 1700 eaa. tienoilla, ja Faistoksen palatsin kaivauksista on löydetty vähän myöhemmälle ajalle ajoitettuja viiniviljelmiä. Kreetan valloittaneet mykeneläiset omaksuivat 1400-luvulla eaa. viinin ja antoivat sille sen nykyisen nimen.


title: Viinin historia

text: Kreikassa viini tuli suosituksi arkeologisen ja kirjallisen todistuksen perusteella jo mykeneläisenä aikana. Viiniuhrit ja viinijuhlat mainitaan muun muassa Homeroksen "Ilias"- ja "Odysseia"-eepoksissa, jotka kuvaavat tapahtumia jo toiselta vuosituhannelta eaa. Myöhemmin Kreikassa syntyi viinin jumalan Dionysoksen suosittu kultti, ja viiniviljelmät olivat koko maassa yleisiä jo viimeistään 700-luvulla eaa.


title: Viinin historia

text: Viini tuli Italiaan luultavasti foinikialaisten ja kreikkalaisten siirtokuntien mukana, ja jo etruskit saattoivat käyttää viiniä uskonnollisissa yhteyksissä. Roomalaisen perimätiedon mukaan viinikulttuuri tuli Roomaan 600-luvun alussa eaa. kuningas Numa Pompiliuksen myötä. Vanhimmat säilyneet viininviljelyä kuvaavat oppaat ovat 100-luvun alusta eaa., jolloin Cato vanhemman "Herrasmiesmaanviljelijän käsikirjassa" kuvattiin yksityiskohtaisesti rypälelaatuja, kaikkea viininviljelyyn liittyvää ja viinin käyttöä sairauksiin. Viini oli oleellinen osa Rooman elämää, ja sitä nautittiin etenkin kaupungin monina juhlapäivinä. Keskimääräinen roomalainen joi viiniä yli 150 litraa vuodessa, ja maustetut viinit olivat erityisen suosittuja. Roomalaiset kehittivät pohjoisempia alueitaan kuten Galliaa varten uusia lajikkeita, ja ajanlaskun alun jälkeen viininviljely oli levinnyt jo Lyonin seudulle saakka. Idän Daakiaan ja Pannoniaan roomalaiset toivat viiniköynnöksen viimeistään 200-luvulla, ja Reinin ja Moselin seudulle ilmeisesti vähän myöhemmin.


title: Viinin historia

text: Rooman valtakunnan kukistumisen jälkeen viinin arvostus Euroopassa väheni. Kristinuskon leviäminen Keski-Eurooppaan piristi viinikulttuuria, sillä kristinusko pyhittää ehtoollisviinin. Kristus nähtiin varhaiskristillisessä taiteessa joskus uutena viinin jumalana, ja olutkin kiellettiin osissa Saksaa, kun viinin katsottiin edustavan kristinuskoa. Toisaalta Itä-Euroopan kirkkoisät saarnasivat viiniä vastaan, ja vuoden 692 kirkolliskokouksessa Dionysoksen kultti kiellettiin. Keskiajalla viininviljelyksen tuntemus siirtyi ennen kaikkea luostareille, jotka hallinnoivat viininviljelymaita. Talonpojat hoitivat maita ja maksoivat vuokransa luostareille viininä. Munkit joivat itsekin paljon viiniä: joissain luostareissa keskimäärin 1½ litraa päivässä. Myös aateliston viiniharrastus oli tärkeä tekijä viinikulttuurin säilymisen kannalta.


title: Viinin historia

text: Keskiajalla viinit juotiin yleensä nuorina, sillä viini ei säilynyt hyvin. Viinin säilyvyyttä parannettiin usein kiehauttamalla mäski ennen käymistä ja lisäämällä näin saatua keitettyä viiniä tavalliseen viiniin. Makeat viinit olivat keskiajalla suosituimpia, ja valkoviini oli punaviiniä kalliimpaa. Viiniä käytettiin keskiajalla usein sairaanhoidossa, ja viinin oli myös havaittu olevan hygieenisempää kuin vesi. Toisaalta liiallisen viininjuonnin haitat tunnettiin, ja niistä varoiteltiin kirjallisuudessa.


title: Viinin historia

text: 1200-luvulta alkaen vahvistuneet Italian kaupunkivaltiot olivat tärkeitä viinin viljelijöitä ja myyjiä. Firenzestä vietiin 1300-luvulla suuria määriä viiniä Englantiin. Uusia rypälelaatuja jalostettiin ja viljelysmaan käyttö tehostui vastaamaan kasvavan kaupunkiväestön kysyntään, kun Euroopan väkiluku kaksinkertaistui vuosien 1000–1300 aikana. Viiniä juotiinkin keskiajalla paljon: Firenzessä 250–300 litraa ja Sienassa 419 litraa vuodessa henkeä kohti. Pohjoisimmillaan viiniä viljeltiin toisen vuosituhannen alussa Pohjois-Ranskassa ja Englannissa, sillä ilmasto oli silloin nykyistä lämpimämpi. Itäisellä Välimerellä islamin nousu tyrehdytti viinintuotannon lähes kokonaan joissain maissa, mutta ainakin Kreikassa, Turkissa, Syyriassa ja Palestiinassa viljely jatkui, samoin kuin Persiassa ja islamilaisessa Espanjassa.


title: Viinin historia

text: Viininviljely levisi 1500-luvulla Amerikan löytämisen jälkeen eurooppalaisten, etenkin jesuiittojen mukana Amerikkaan, ja jo vuosisadan puolivälissä viiniä viljeltiin Meksikossa, Perussa ja Chilessä. Amerikassa kasvoi omiakin viinirypäleitä, mutta intiaanit eivät tehneet niistä viiniä. Espanjalaiset toivat omat lajikkeensa ja aloittivat paikalliseen kulutukseen tarkoitetun viininviljelyn. 1500-luvun loppuun mennessä amerikkalaista viiniä tuotiin jo Eurooppaankin. Perun viinintuotanto lähes lakkasi 1800-luvun viinikirvaepidemiaan, mutta Chilen viinintuotanto kukoisti. Erityisen suosittua oli makea muskatelliviini. Argentiinan Mendozan alueesta tuli merkittävä viinintuottaja 1800-luvun loppupuolella. Pohjois-Amerikassa viinintuotanto alkoi varsinaisesti 1800-luvulla Kaliforniassa.


title: Viinin historia

text: Espanjalaiset ja portugalilaiset aloittivat viininviljelyn hallitsemillaan Atlantin saarilla 1600-luvulla. Espanjalaiset viljelivät viiniä Kanariansaarilla, joista Teneriffa tuotti valkoista malmsey-viiniä, ja portugalilaiset Azoreilla ja Madeiralla, joista saatiin väkeviä ja makeita viinejä.


title: Viinin historia

text: Etelä-Afrikassa alettiin viljellä viiniä vuonna 1658, kun lääkäri Jan van Riebeeck istutti Kapkaupungin alueelle 1 200 Ranskasta tuotua köynnöstä. Etelä-Afrikasta tuli tärkeä viinilastin täydennyssatama Euroopasta Kaukoitään matkaaville laivoille.


title: Viinin historia

text: Viinikulttuuri levisi Australiaan ja Uuteen-Seelantiin 1700-luvun lopussa englantilaisten rangaistussiirtoloiden kautta; jo ensimmäisessä vankikuljetuksessa 1788 oli mukana eteläafrikkalaisia viinintaimia.


title: Viinin historia

text: Kiinassa viini oli tunnettu ja kauan, mutta nykyaikainen viininviljely aloitettiin Shandongissa 1892. Maan viinintuotanto alkoi laajeta voimakkaasti 1980-luvulla.


title: Viinin historia

text: Viinin viljely ja säilytys kehittyivät 1600-luvun lopulta alkaen nopeasti. Rypälelaaduista jalostettiin entistä kestävämpiä, ja esimerkiksi Pohjois-Italian rypäleitä korvattiin ranskalaisilla vuoden 1709 tuhoisan talven jälkeen. Viiniä alettiin laajemmassa määrin pullottaa luonnonkorkilla suljettuihin lasipulloihin. 1700-luvulla sokerin käytön yleistymisen myötä myös viineihin alettiin lisätä suoraan sokeria. Ajan viiniuutuuksia olivat samppanja, portviini, marsala, sherry ja vermutti sekä Bordeaux’n alueen viinit. Kalliit merkkiviinit nousivat 1700-luvulla aateliston ja porvariston suosioon. 1500-luvun lopulla kehitetty unkarilainen makea tokajiviini oli yksi aikakauden muotiviineistä Keski-Euroopassa, ja portviini oli erityisen suosittua Englannissa. Ranskan vallankumous 1789 jälkeen viinintuotanto laajeni, kun viininviljely vapautettiin vanhoista rajoituksista ja veroista.


title: Viinin historia

text: 1700- ja 1800-lukujen vaihteessa kehitettiin niin sanottu Chaptalin menetelmä, jossa mäskiin lisätään sokeria käymisprosessin alussa. Näin viinistä saatiin alkoholipitoisempaa ja paremmin säilyvää, mikä hyödytti etenkin pohjoisimpia viinintuotantoalueita. Italian Toscanassa kehitettiin "governo"-menetelmä, jossa juuri käyneeseen mehuun lisätään käymättömiä kuivatettuja rypäleitä. Viinien teollinen tuotanto ja mainonta syntyivät 1800-luvulla, ja viinejä markkinoitiin valistuneelle keskiluokalle muun muassa maailmannäyttelyissä. Suomessa viini alkoi Zachris Topeliuksen mukaan tulla yleisempään käyttöön 1840-luvulla.


title: Viinin historia

text: 1800-luvulla maailman viinitarhat kärsivät useista epidemioista. 1840-luvulla ilmestynyt tuholaissieni "Oidium tuckerii" tuhosi Ranskan ja Välimeren viiniviljelmiä, ja 1860-luvulla Amerikasta Ranskaan tullut viinikirva ("Phylloxera vastatrix") tuhosi vuosisadan loppuun mennessä suurimman osan eurooppalaisista viiniviljelmistä. Viinikirvaepidemian seurauksena Ranskan viininviljelyala supistui, mutta samalla viinin tuotanto tehostui ja laajeni uusille alueille kuten Australiaan ja Algeriaan. Viinikirva voitettiin varttamalla eurooppalaiset viiniköynnökset amerikkalaisiin juuriin.


title: Viinin historia

text: Viljelymenetelmät ovat kehittyneet 1900-luvulla muun muassa koneellistumisen myötä. 1900-luvun merkittävimpiä viiniuutuuksia on ollut uuden sadon viini, "vin nouveau", joista tunnetuin on Beaujolais Nouveau. Myös pakkausmenetelmissä on tapahtunut muutosta, kun lasipullojen rinnalle ovat tulleet muovipakkaukset ja tammikorkin rinnalle kierrekorkki ja muovikorkki.


title: Viinin historia

text: Toisen maailmansodan jälkeen viinistä on ollut ylituotantoa, joka johtuu viininviljelyn tehostumisesta ja viininkulutuksen vähentymisestä. Ranskassa viinin kulutus henkeä kohti laski 1930-luvun 170 litrasta 2000-luvun alle 60 litraan, ja Italiassa kehitys on ollut samanlaista. Toisaalta monissa pienissä viinimaissa kulutus on lisääntynyt. Ylituotannon vuoksi viininviljelmien määrää vähennettiin Euroopassa ja Australiassa 1980-luvun alussa 10 prosentilla.


title: Viinin historia

text: Suurimmat viinimaat ottivat 1900-luvulla käyttöön yksi kerrallaan omat alkuperäluokituksensa, joilla on pyritty takaamaan viinin alkuperä, valmistustapa ja käytetyt lajikkeet: "AOC" (Ranska), "DOC" ja "DOCG" (Italia), "D.O." ja "DOC" (Espanja), "DOC" (Portugali), "AVA" (Yhdysvallat) ja "LIP" (Australia).


title: No Kum-Sok

text: No Kum-Sok (myöhemmin Kenneth H. Rowe; s. 10. tammikuuta 1932, Sinhung, Korea) on entinen Pohjois-Korean ilmavoimien luutnantti. Hän tuli tunnetuksi uskaliaasta loikkauksestaan Etelä-Koreaan pian Korean sodan päättymisen jälkeen.


title: No Kum-Sok

text: No Kum-Sok syntyi varakkaaseen perheeseen tuolloin Japanin vallan alla olleessa Koreassa vuonna 1932. No halusi jo ala-asteikäisenä liittyä vapaaehtoisena Japanin ilmavoimiin, joka tuolloin värväsi korealaisia kamikaze-lentäjiksi. Non isä esti poikansa suunnitelmat, sillä Japanin tiedettiin tulevan olemaan sodan häviävä osapuoli.


title: No Kum-Sok

text: Toisen maailmansodan jälkeen Korean niemimaa jaettiin kahtia, ja No jäi asumaan Pohjoisen alueelle. 16-vuotias No oli kuitenkin alkanut ihannoidan yhdysvaltoja ja amerikkalaista elämäntapaa pian sodan päättymisen jälkeen. Länsimaalaista ja etenkin amerikkalaismielistä ajattelutapaa ei ollut kuitenkaan turvallista harjoittaa Pohjois-Koreassa.


title: No Kum-Sok

text: No liittyi armeijaan tekeytyen omistautuneeksi kommunistiksi, jotta hän pääsisi ylemmäksi yhteiskunnan arvojärjestyksessä. No otettiin vapaaehtoisena Pohjois-Korean ilmavoimiin ja hän lensikin useita taistelutehtäviä Korean sodassa MIG-15 koneellaan.


title: No Kum-Sok

text: No Kum-Sok pakeni Pohjois-Koreasta vuonna 1953, muutama viikko Korean sodan päättymisen jälkeen. Hän lensi harjoituslentoa ja päätti yksinkertaisesti lentää vapauteen. Non pako oli erittäin uskalias, sillä hän lensi suoraan Etelä-Korean pääkaupungin Soulin lähellä sijaitsevaan amerikkalaiseen lentotukikohtaan, jossa viholliskone ammuttaisiin normaalisti heti alas. Non onneksi tukikohdan ilmavalvontatutka oli sammutettu korjauksen ajaksi, minkä vuoksi hän pääsi laskeutumaan turvallisesti Etelä-Korean maaperälle.


title: No Kum-Sok

text: No sai ystävällisen vastaanoton amerikkalaisilta, sillä hänellä oli paljon arvokasta tietoa Pohjois-Koreasta ja sodan taustoista. Amerikkalaiset tiedusteluviranomaiset olivat myös innoissaan saadessaan tukittavaksi vihollisten käyttämän MIG-15 koneen.


title: No Kum-Sok

text: Non kuulustelupöytäkirjoja pidettiin salaisina vuoteen 2012 asti.


title: No Kum-Sok

text: No Kum-Sok muutti Yhdysvaltoihin vuonna 1954. Hän sai 100 000 dollaria palkkioksi onnistuneesta loikkauksesta lentokoneen kanssa. Sama palkkio luvattiin myös muille Kiinasta, Neuvostoliitosta tai Pohjois-Koreasta loikkaaville piloteille.


title: No Kum-Sok

text: No Kum-Sok vaihtoi pian muuton jälkeen nimensä Kenneth H. Roweksi. Hän valmistui Delawaren yliopistosta elektroniikkainsinööriksi sekä teki pitkän uran lentokoneinsinöörinä. No avioitui Pohjois-Koreasta muuttaneen vaimonsa kanssa ja he saivat kolme lasta. Myöhemmin hänelle myönnettiin myös Yhdysvaltojen kansalaisuus.


title: No Kum-Sok

text: Rowe, Kenneth H. (No Kum-sok); Osterholm, J. Roger (1996). A Mig-15 to Freedom McFarland & Cinoany Inc.


title: Hung-parlamentti

text: Hung-parlamentti (engl. "hung parliament") on erityisesti kaksipuoluejärjestelmässä käytetty termi. Se kuvaa parlamentaarisessa järjestelmässä tilaa, jossa yksittäinen poliittinen puolue tai puolueiden liittoutuma ei saa parlamentissa (lainsäädäntöelimessä) ehdotonta enemmistöä. Kaksipuoluejärjestelmissä kahdesta puolueesta toinen saa yleensä vaaleissa ehdottoman enemmistön parlamenttiin ja muodostaa uuden hallituksen. Hung-parlamentti on poikkeus tästä mallista, ja sitä voidaan pitää poikkeavana ja epätoivottavana, sillä parlamentille kuuluva lainsäädäntötyöskentely on ei helposti onnistu. Monipuoluejärjestelmissä on harvinaista, että yksittäinen puolue voittaa kansanedustajapaikkojen enemmistöä, jolloin hung-parlamentti on normaalitila eikä käsitettä käytetä. Sitä voidaan kuitenkin käyttää kuvaamaan vaalitulosta, jossa mikään vakiintunut puolueiden liittoutuma ei saa selvää enemmistöä paikoista, kuten vuoden 2005 Saksan liittopäivävaaleissa.


title: Sormet sopassa

text: Sormet sopassa -keittokirjan julkaisi Näkövammaisten Keskusliitto syksyllä 1995. Keittokirja oli saatavissa Isokirjoituksena, pistekirjoituksena ja elektronisena Luetus-julkaisuna.


title: Sormet sopassa

text: Isokirjoituksena tuotetussa keittokirjassa kirjasinkoko oli keskimääräistä suurempi. Kirja oli kierreselkäinen, jolloin sen saattoi helposti taittaa haluamansa sivun kohdalta ja suojata esim. muovitaskulla.


title: Sormet sopassa

text: Pistekirjoituksella viisiosainen keittokirja vei tilaa huomattavasti enemmän. Pistekirjoituksella keittokirjan koko oli 10 kansiota.


title: Sormet sopassa

text: Näkövammaiset voivat hankkia keittokirjan myös Elektronisena Luetus -julkaisuksi muokattuna. Luetus -julkaisuja tuottaa Näkövammaisten Keskusliiton tiedonhallintapalvelut, ja ne on tarkoitettu vain näkövammaisten käyttöön. Luetus-muodossa ilmestyy mm. useita sanoma -ja aikakauslehtiä.


title: Sormet sopassa

text: Näkövammaisille oli tehty Näkövammaisten keittokirja vuonna 1979 (Sokeain Keskusliitto).


title: Sormet sopassa

text: Sormet sopassa -keittokirja sai alkunsa jo 1990-luvun alussa. Näkövammaisten Keskusliiton kotitaloustoimikunta perusti työryhmän ja keittokirja julkaistiin syksyllä 1995.


title: Sormet sopassa

text: Keittokirjassa on yli 500 ruokaohjetta ja erilaisia artikkeleja. Keittokirja jaettiin viiteen osa-alueeseen.


title: Sormet sopassa

text: Ensimmäisessä osassa on artikkeleita, joissa on perustietoa ja erilaisia näkökulmia ruoanlaittoon. Toisessa osassa on ohjeita hyvien, mutta helppojen ja nopeiden ruokien valmistukseen. Kolmannessa osassa on vinkkejä aikaa vaativaan viikonloppukokkaamiseen. Neljännessä osassa on ohjeita, jotka vievät lukijat yhdessä ystävien kanssa illanistujaisten ja muiden yhteisten tapaamisten pariin. Viidennessä osassa käydään juhlapöytään ja tutustutaan vaativampiin ohjeisiin.


title: Sormet sopassa

text:
Keittokirjan valmistumisesta on lähes 20 vuotta. Osittain aika on kulkenut ohi, mutta kirjassa on myös paljon ajatonta tietoa ja ruokaohjeita.
Internetiin keittokirja siirtyi vuonna 2009.


title: Gudbrandsdalen

text: Gudbrandsdalen on Opplandin läänissä, Norjassa sijaitseva suuri laakso. Sen alueella sijaitsee myös samanniminen Norjan piiri.


title: Gudbrandsdalen

text: Laakso jaetaan kolmeen osaan. Norddalen sijaitsee Lesjan, Dovren, Skjåkin, Lomin, Vågan ja Selin kuntien alueella. Keskiosa, Midtdalen, puolestaan jakautuu Nord-Fronin, Sør-Fronin and Ringebun kuntiin. Eteläisin osa, Sørdalen, kuuluu Øyerin, Gausdalin ja Lillehammerin kuntiin.


title: Gudbrandsdalen

text: Yhdessä Glomma-joen ja Østerdalen-laakson kanssa, Lågen-joki ja Gudbrandsdalen muodostavat Norjan suurimman joki/laakso-systeemin. Laakson lähellä sijaitsevia korkeimpia vuoristoalueita ovat Dovre, Jotunheimen ja Rondane.


title: Gudbrandsdalen

text: Laakson pohjalla virtaa Gudbrandsdalslågen-joki, josta käytetään myös lyhyempää nimitystä, Lågen. Vesi laskee kohti Oslonvuonoa. Matkalla etelään joen vesi käy laakson varrella sijaitsevissa Losna- ja Mjøsa-järvissä.


title: Gudbrandsdalen

text: Gudbrandsdalenia pitkin kulkee Dovrebanen-junareitti ja E6-valtatie. Laakso onkin pääkulkuväylä Oslon, keskisen itä-Norjan alankojen ja Trondheimin sekä Møren ja Romsdalin läänin väliselle maaliikenteelle.


title: Bunny the Killer Thing

text: Bunny the Killer Thing on suomalainen vuonna 2015 ensi-iltansa saanut kauhukomedia, jonka on ohjannut Joonas Makkonen. Elokuva kertoo syrjäseudulla juhlivaa ihmisjoukkiota terrorisoivasta olennosta, joka on puoliksi ihminen ja puoliksi jänis.


title: Bunny the Killer Thing

text: Elokuvan teatteriensi-ilta oli Suomessa 6. marraskuuta 2015.


title: Bunny the Killer Thing

text: Seitsemän nuorta suomalaista kaverusta ovat matkalla viettämään viikonloppua mökille keskelle ei-mitään. Sattuman kautta kolmen ulkomaalaisen miehen seurue lähtee suomalaisten mukaan samalle mökille. Miehet tuntuvat salailevan jotakin.


title: Bunny the Killer Thing

text: Haaveet bileviikonlopusta vaihtuvat taisteluun elämästä ja kuolemasta, kun omituinen olento hyökkää metsästä. Olento on puoliksi ihminen ja puoliksi jänis, ja se jahtaa kaikkea, joka muistuttaa naisten sukupuolielimiä.


title: Bunny the Killer Thing

text: Bunny the Killer Thing -kauhukomedia perustuu samannimiseen Joonas Makkosen lyhytelokuvaan vuodelta 2011.


title: Bunny the Killer Thing

text: Elokuvan kuvaukset kestivät 35 päivää pääosin Puolangalla Kainuussa Suolijärven kylällä sekä lähialueilla. Elokuvan green screen -kohtaukset kuvattiin Kainuun ammattiopiston tiloissa. Kuvaukset alkoivat tammikuussa 2014.


title: Bunny the Killer Thing

text: Elokuvan Suomen-ensi-illan jälkeisenä viikonloppuna sitä oli käynyt katsomassa 1 309 henkilöä. Suomen elokuvateattereissa elokuva keräsi kokonaisuudessaan 2177 katsojaa. Elokuva nähtiin elokuvateattereissa myös Ruotsissa, Haaparannassa, keväällä 2016.


title: Bunny the Killer Thing

text: YouTuben ylläpito poisti trailerin ensimmäisen päivän jälkeen. Traileri ehti kerätä vuorokaudessa 68 000 katsojaa.


title: Bunny the Killer Thing

text: Elokuva esitettiin ensi kerran 17. toukokuuta 2015 Ranskassa Cannesin elokuvajuhlien yhteydessä järjestettävässä Marché du Film -tapahtumassa Olympia 3 -teatterissa, ja sen maailmanlaajuisista oikeuksista solmittiin sopimus kanadalaisen elokuvamyyntiyhtiön Raven Banner Entertainmentin kanssa. Pohjoismaiden oikeuksista vastaa elokuvan tuotantoyhtiö Black Lion Pictures. Bunny the Killer Thingin oikeudet on myyty tähän mennessä 13 maahan, ja elokuvaa on esitetty parillakymmenellä elokuvafestivaalilla Euroopassa, Pohjois- sekä Etelä-Amerikassa ja Australiassa. Bunny the Killer Thing julkaistiin Yhdysvalloissa vuoden 2016 alussa.


title: Bunny the Killer Thing

text: Elokuva on saanut ulkomailla kriitikoilta vaihtelevan vastaanoton, mutta Suomessa palaute oli suurelta osin negatiivista. Helsingin Sanomissa elokuvaa sai tuomion vastenmielisenä, raiskauksilla mässäilevänä tekeleenä kriitikko Juho Typöltä, joka sanoo että alan harrastajasta "surkeus tuntuu suorastaan henkilökohtaiselta loukkaukselta - - katselu on tuskallinen kokemus - - näyttelijöitä käy lähinnä sääliksi". Lisäksi hän sanoo, että se on "pohjanoteeraus ja häpeä koko genrelle", ja pohtii mitä käsikirjoittajien päässä on liikkunut.


title: Bunny the Killer Thing

text: Ilta-Sanomissa Tarmo Poussu kirjoittaa, ettei elokuvalla ole tavalliselle katsojalle mitään annettavaa. Hänen mukaansa elokuvan kömmähdyksiä ei saa anteeksi sillä, että genreen kuuluu kömpelyys. Suurimpina hän pitää elokuvallisia puutteita, toimintakohtaukset on leikattu häiritsevän sekavasti ja töksähtelevästi, eikä lähikuvat kykene hyödyntämään laajakangasformaattia.


title: Bunny the Killer Thing

text: Keskisuomalaisessa Marko Ahonen kirjoittaa: "Juonikuvio saattaa kuulostaa hauskalta sopivasti kännissä" ja antaa esimerkkejä elokuvan sanastosta. Hän vertaa sitä koulupoikien härskiin vitsiin ja esittää testin, jonka läpäissyt ehkä kokee elokuvan omakseen.


title: Bunny the Killer Thing

text: Voima-lehden Ellen Eljaala kirjoittaa pohtiessaan Bunny the Killer Thingin syvempää merkitystä, että "parasta elokuvassa on kuitenkin anti-suomibrändäys". Hän nostaa esille muun muassa suomen kielen käyttöä tehokeinona kansainvälisille yleisöille. Hän jatkaa, että elokuvan tarkoituksena lienee katsojan viihdyttäminen ja mahdollisesti hämmentäminen. Eljaala viittaa myös muutama vuosi sitten ensi-iltaan tulleisiin elokuviin kuten 21 tapaa pilata avioliitto sekä Kesäkaverit, joista Bunny poikkeaa täysin, mikä on "ehdottomasti ja pelkästään hyvä asia".


title: Bunny the Killer Thing

text: Bunny the Killer Thing esitettiin ensimmäisessä elokuvafestivaalin kilpasarjassa Madridissa Espanjassa järjestettävässä alan tapahtumassa Nocturna - Madrid International Fantastic Film Festival toukokuussa 2015, jossa se sai Madness-sarjan pääpalkinnon, jonka vastaanotti palkintogaalassa elokuvan ohjaaja Joonas Makkonen.


title: Bunny the Killer Thing

text: Syyskuussa 2015 Bunny the Killer Thing palkittiin Yhdysvalloissa parhaan eksploitaatioelokuvan palkinnon Arizona Underground Film Festivalilla Tusconissa.


title: Bunny the Killer Thing

text: Kolmannen kansainvälisen palkintonsa Bunny the Killer Thing voitti Argentiinassa Buenos Aires Rojo Sangre -genre-elokuvafestivaalilla marraskuussa 2015. Parhaan näyttelijän palkinnon voittivat yhdessä Orwi Manny Ameh sekä Jari Manninen rooleistaan Mr. Black ja Mr. White. Kyseessä on Latinalaisen Amerikan suurin genre-elokuvafestivaali.


title: Duran Çetin

text: Duran Çetin (s. 15. helmikuuta 1964 Konya, Turkki) on turkkilainen kirjailija.


title: Kia (Mortal Kombat)

text: Kia on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Kia esiintyi myös cameo-roolissa -pelissä.


title: Kia (Mortal Kombat)

text: Kia on Netherrealmilainen demoni ja hän palvelee Quan Chita yhdessä Jataakan ja Sareenan kanssa. He suojelivat kristalleja, jotka yhdistettynä käynnistäisivät teleportaatiolaitteen, mikä lähettäisi vanhemman Sub-Zeron Quan Chin palkintohuoneeseen. Kia oli yksi pomovastuksista Shinnokin pyramidissa. Mortal Kombat: Armageddon pelissä Kia taisteli Tavenia vastaan, mutta hävisi.


title: Jenni Lahtinen

text: Jenni Helena Lahtinen (s. 16. heinäkuuta 1981 Tampere) on suomalainen kilpakävelijä, joka edustaa Ikurin Virettä. Lahtinen on saavuttanut maantiekävelyn SM-kilpailuissa 20 kilometrin kävelyssä hopeaa vuonna 2005 ja pronssia vuosina 2008, 2011 ja 2015. Viestijuoksun SM-kilpailuissa hänellä on 3 × 3 000 metrin kävelyviestistä hopeaa vuodelta 2003 ja pronssia vuosilta 1999, 2000, 2002 ja 2006. Sisäratojen SM-kilpailuista hänellä on 3 000 metrin kävelystä pronssi vuodelta 2007.


title: Jataaka

text: Jataaka on fiktiivinen hahmo Mortal Kombat -pelisarjassa. Hahmo esiintyi ensimmäisen kerran -pelissä. Jataaka esiintyi myös cameo-roolissa -pelissä.


title: Jataaka

text: Jataaka on Netherrealmilainen demoni ja hän palvelee Quan Chita yhdessä Kian ja Sareenan kanssa. He suojelivat kristalleja, jotka yhdistettynä käynnistäisivät teleportaatiolaitteen, mikä lähettäisi vanhemman Sub-Zeron Quan Chin palkintohuoneeseen. Jataaka oli yksi pomovastuksista Shinnokin pyramidissa. Mortal Kombat: Armageddon pelissä Jataaka taisteli Kian ja Sareenan kanssa Tavenia vastaan, mutta hävisi taistelun.


title: Karbenoidit

text: Karbenoidit ovat metallien komplekseja, joilla on karbeenien kaltaisia kemiallisia ominaisuuksia. Karbenoidit voivat reagoida joko suoraan karbeeneina tai toimia karbeenien lähteenä. Termiä käytetään myös silloin, kuin ei olla varmoja esiintyykö reaktiossa vapaata kompleksoitumatonta karbeenia Toinen suppeamman määritelmän mukaan karbenoideja ovat α-halogeenialkaanien metallikomplekseja ([LMCHX]). Karbeenien tavoin myös karbenoidit ovat hyvin elektrofiilisia ja reagoivat heikkojenkin nukleofiilien kanssa. Tämän vuoksi karbenoideja esiintyy lähinnä reaktioiden välivaiheina. Tyypillisiä ovat muun muassa alkeenien syklopropanointireaktiot. Synteettisesti käytetyimpiä karbeeneja ovat litium-, rodium- ja sinkkikarbeenit, esimerkiksi sinkkikarbeeneja muodostuu Simmons–Smith-reaktiossa.


title: Radiotalo

text: Radiotalo on useista radiolähetystoimintaan tarkoitetuista kuuluisista rakennuksista käytetty nimi. Tunnettuja radiotaloja ovat muun muassa seuraavat:


title: Morgan Brittany

text: Morgan Brittany (synt. Suzanne Cupito; s. 5. joulukuuta 1951 Hollywood, Kalifornia) on yhdysvaltalainen näyttelijä, joka tunnetaan parhaiten Katherine Wentworthin roolista 1970-80-luvun saippuasarjassa "Dallas".


title: Morgan Brittany

text: Brittany, joka on ristimänimeltään Suzanne Cupito, aloitti näyttelemisen jo lapsena tv-spesiaalissa "Playhouse 90" vuonna 1957. Tätä seurasivat kolme eri roolia televisiosarjassa "Hämärän rajamailla" (eng. "Twilight Zone"). Cupitolla oli kreditoimaton rooli myös vuoden 1963 elokuvassa "Linnut" sekä merkittävä yhden jakson rooli tv-sarjassa "Lännen tie". Vuonna 1964 Cupito esitti sokeaa tyttöä televisiosarjan "Äärirajoilla" kaksiosaisessa jaksossa.


title: Morgan Brittany

text: 18-vuotiaana Cupito muutti nimensä Morgan Brittanyksi ja alkoi työskennellä mallina. Hän toimi Ford-mallitoimiston mallina New Yorkissa ja esiintyi mm. L’Oréalin ja Fordin mainoksissa. Brittany mainosti myös Levi’s-farkkuja sekä Camay-saippuamerkkiä. Japanilainen meikkiyhtiö Kanebo palkkasi hänet mainoksensa malliksi, jonka merkeissä Brittany muutti Tokioon kahdeksi ja puoleksi vuodeksi. Hän palasi Yhdysvaltoihin vuonna 1976 ja aloitti uudelleen näyttelijänuransa.


title: Morgan Brittany

text: Brittany näytteli Vivien Leighiä tositapahtumiin perustuvassa elokuvassa "Gable and Lombard". Hänellä oli myös roolit televisioelokuvissa "Sarahin voima" ("The Initiation of Sarah") ja "Hämmästyttävä Howard Hughes". Uransa tunnetuimman roolin Brittany sai saippuadraamasta "Dallas", jossa hän esitti Pamela Ewingin ja Cliff Barnesin juonittelevaa siskopuolta Katherine Wentworthia. Brittany oli mukana sarjassa vuosina 1981–1982 ja palasi lyhyesti rooliin 1985 ja 1987.


title: Morgan Brittany

text: "Dallasin" jälkeen Brittany jatkoi näyttelemistä useissa televisiosarjoissa ja -elokuvissa. Hän toimi myös tv-ohjelmien "Star Games" ja "Photoplay" juontajana. Brittany vieraili mm. sarjoissa "Lemmenlaiva", "Pulmuset", "Murhasta tuli totta", "Nanny" ja "Melrose Place". Hän tähditti myös kulttiklassikoksi noussutta elokuvaa "", joka julkaistiin vain filmifestivaaleilla. Myöhempinä vuosina Brittany on ollut mukana muutamissa indie-elokuvissa.


title: Morgan Brittany

text: Brittanyn aktiivinen näyttelijänura on sittemmin päättynyt. Nykyään hän työskentelee konservatiivien poliittisena kommentaattorina, toimittajana ja kirjailijana.


title: Morgan Brittany

text: Brittany on ollut vuodesta 1981 lähtien naimisissa stunttimies Jack Gillin kanssa. Heillä on kaksi lasta, näyttelijä Katie Gill (s. 1985) ja muusikkona ja stunttina toimiva Cody Gill (s. 1988).


title: Jacqui Briggs

text: Jacqui Briggs on "Mortal Kombat" -pelisarjassa. Hahmo teki ensiesiintymisensä "Mortal Kombat X" -pelissä.


title: Jacqui Briggs

text: Jacqui Briggs on Jaxin tytär. Jacquista tuli ammattimainen potkunyrkkeilijä kilpaillen nuorten olympialaisissa. Myöhemmin Jacqui liittyi Cassien johtamaan erikoisryhmään vastoin isänsä tahtoa. Jacquilla on suhde Takedan kanssa ja on Cassien läheinen ystävä. Jacqui myöhemmin taistelee Ermacia vastaan kostaakseen isänsä käsien menetyksen aikaisemmin Ermacin toimesta voittaen Ermacin. Jacqui voitti myös Ferran ja Torrin, Reptilen ja Kotal Kahnin erillisissä taisteluissa.


title: Radikaali-initiaattori

text: Radikaali-initiaattorit ovat aineita, jotka voivat tuottaa radikaaliyhdisteitä miedoissa olosuhteissa ja edistää radikaalireaktioita. Näissä yhdisteissä on heikkoja kemiallisia sidoksia. Niitä käytetään teollisissa prosesseissa, kuten polymeerisynteesissä. Tyypillisiä esimerkkejä ovat halogeenimolekyylit sekä orgaaniset ja epäorgaaniset peroksidit.


title: Cassie Cage

text: Cassie Cage on kuvitteellinen hahmo "Mortal Kombat" -pelisarjassa. Hahmo teki ensiesiintymisensä "Mortal Kombat X" -pelissä.


title: Cassie Cage

text: Cassie Cage on Johnny Cagen ja Sonya Bladen tytär. Cassie perusti erikoisryhmän, johon kuuluvat hänen lisäkseen Jacqui Briggs, Takahashi Takeda ja Kung Jin. Cassie on Jacquin hyvä ystävä. Cassiella on samat erikoiskyvyt kuin isällään. Cassie voittaa erillisissä taisteluissa Sindelin, Kitanan, D’Vorahin ja Shinnokin pelastaen Earthrealmin tuholta. Cassien lopetuksessa paljastui että Cassie sai Raidenilta tehtäväksi kukistaa vanhan miehen, jonka epäiltiin olevan uudelleensyntynyt Shang Tsung. Cassie onnistuu kukistamaan miehen, mutta tämä paljastuukin Shujinkoksi.


title: Ludwig Augustinsson

text: Hans Carl Ludwig Augustinsson (s. 21. huhtikuuta 1994 Tukholma) on ruotsalainen jalkapalloilija, joka edustaa Bundesliigassa pelaavaa Werder Bremeniä. Pelipaikaltaan vasenjalkainen Augustinsson on vasen laitapuolustaja. Hän kuuluu myös Ruotsin jalkapallomaajoukkueeseen.


title: Ludwig Augustinsson

text: Augustinsson aloitti uransa IF Brommapojkarnassa. Hän pelasi seuran edustusjoukkueessa Superettanissa vuosina 2011-2012 30 ottelua tehden niissä kaksi maalia. Kaudeksi 2013 Augustinsson siirtyi IFK Göteborgiin, jonka paidassa hän teki pääsarjadebyyttinsä. Augustinsson pelasi seurassa kahden kauden aikana 29 ottelua tehden kaksi maalia ja voittaen Ruotsin cupin kaudella 2012-2013.


title: Ludwig Augustinsson

text: Tammikuussa 2015 Augustinsson siirtyi Tanskan Superliigan FC Kööpenhaminaan. Ensimmäisellä kaudellaan seurassa hän voitti joukkueen kanssa Tanskan cupin.


title: Ludwig Augustinsson

text: Augustinsson on edustanut Ruotsia monissa nuorten maajoukkueissa. Vuonna 2015 hän oli mukana voittamassa alle 21-vuotiaiden Euroopan-mestaruutta. Ruotsin jalkapallomaajoukkueessa Augustinsson debytoi jo marraskuussa 2014 ystävyysottelussa Norsunluurannikkoa vastaan.


title: Ludwig Augustinsson

text: Augustinsson tulee urheiluperheestä. Hänen isänsä Hans on pelannut jalkapalloa Ruotsin 1. divisioonassa ja hänen äitinsä Elisabeth lentopalloa Ruotsin maajoukkueessa. Myös Augustinssonin pikkuveli Jonathan on jalkapalloilija. Hän edustaa Ludwigin kasvattajaseuraa Brommapojkarnaa.


title: Ludwig Augustinsson

text: IFK Göteborg


title: Ludwig Augustinsson

text: FC Kööpenhamina


title: Ludwig Augustinsson

text: Ruotsi


title: Fotoinitiaattori

text: Fotoinitiaattori (”valo-initiaattori”, engl. "photoinitiator") on kemiallinen yhdiste tai katalyytti, joka hajoaa vapaiksi radikaaleiksi altistuttuaan UV-säteilylle. Fotoinitiaattoreita esiintyy yleisesti ilmakehässä. Niitä käytetään myös teollisuudessa esimerkiksi katalyytteina polymerointireaktioissa.


title: Lohtander

text: Lohtander on pääosin Suomessa käytössä oleva sukunimi. Vuonna 247 Suomessa oli 247 Lohtander-sukunimen omaavaa henkilöä, joista eniten, 53 kappaletta, oli kotoisin Nurmeksesta. Samana vuonna Ruotsissa oli 36 Lohtander-nimistä.


title: Lohtander

text: "Henkilöt ovat suomalaisia, ellei toisin mainita."


title: Muroidea

text: Muroidea on hiirimäisten jyrsijöiden alalahkoon kuuluva yläheimo. Siihen kuuluu vaihteleva joukko lajeja. Siihen kuuluvia lajeja esiintyy kaikkialla maailmassa napa-alueita ja joitakin valtamerten keskellä olevia saaria lukuun ottamatta. Niitä esiintyy myös lähes kaikissa maalla sijaitsevissa elinympäristöissä. Jotkin lajeista oleskelevat ajoittain maan alla ja jotkin vedessä. Osa lajeista parittelee aina saman kumppanin kanssa, toiset saattavat vaihtaa kumppania eri parittelukertojen välillä. Jotkin lajeista ovat päiväaktiivisia, jotkin yöaktiivisia. Jotkin lajit ovat laumaeläimiä, jotkin elävät yksin.


title: Jairo dos Santos

text: Jairo Manoel dos Santos (taiteilijanimeltään Vampeta, s. 18. heinäkuuta 1984 Maringá, Brasilia) on brasilialaissyntyinen italialainen futsalpelaaja, joka edustaa italialaista Kaos Futsalia ja Italian futsalmaajoukkuetta. Pelipaikaltaan 180-senttinen ja 79-kiloinen Vampeta on laitapelaaja eli ala.


title: Jairo dos Santos

text: Vampeta on kuulunut vuodesta 2008 Italian futsalmaajoukkueeseen. Vuonna 2012 hän saavutti MM-pronssia tehden turnauksessa yhden maalin. EM-kilpailuista Vampetalla on kultaa vuodelta 2014 ja pronssia vuodelta 2012.


title: Jairo dos Santos

text: Vampeta siirtyi kotimaastaan Brasiliasta italialaiseen Luparenseen vuonna 2004. Hän edusti seuraa vuoteen 2012 asti voittaen liigamestaruuden neljästi. Vuodesta 2014 asti Vampeta on pelannut italialaisessa Kaos-futsalseurassa.


title: Inkojen sisällissota

text:
Inkojen sisällissota oli Huascarin ja Atahuallpan välinen sota inkavaltakunnan herruudesta 1529–1532. Huascar julistautui kuninkaaksi.
Mutta Atahuallpa havitteli myös Sapa Incan titteliä. Tämä johti vuosia kestävään uuvuttavaan sisällissotaan, jonka Atahuallpa voitti. Pian sisällissodan jälkeen Francisco Pizarro saapui valloittamaan inkavaltakuntaa.


title: Inkojen sisällissota

text: Ehkä Pizarron miehet, jotka kävivät Tumbesissa, levittivät isorokon Etelä-Amerikkaan 1520-luvulla. Inkahallitsija Huayna Capac kuoli 1527 mahdollisesti isorokkoon. Samoin kävi hänen vanhimmalle pojalleenkin. Nyt olikin epäselvää, kuka olisi seuraava inkahallitsija. Huaynalla oli kaksi poikaa eri vaimoista.


title: Inkojen sisällissota

text: Atahuallpan äiti oli erään valloitetun pohjoisen alueen entistä kuninkaallista sukua. Huascar taas oli puhdasta kuninkaallista verta ja piti siksi Atahuallpaa kelvottomana hallitsijaksi. Eri tahot ovat väittäneet joko Huascaria tai Atahuallpaa perinteiden mukaan lailliseksi hallitsijaksi. Todellisuudessa mitään perimysjärjestelmää ei ollut, vaan poliittisesti voimakkain poika voitti.


title: Inkojen sisällissota

text: Cuscon papisto tuki Huascaria. Atahuallpa lähetti Huascarille lahjoja ja ilmaisi halunsa hallita valtakuntaa yhdessä Huascarin kanssa. Huascar kuitenkin syytti Atahuallpaa kapinalliseksi. Huascar tapatti joitain Atahuallpan lähettiläitä ja lähetti loput takaisin naisten vaatteissa.


title: Inkojen sisällissota

text: Atahuallpa suuttui tästä, ja julisti veljelleen sodan. Atahuallpan kannattajien mielestä Huascaria ei oltu valittu kuninkaaksi perinteisten riittien mukaan.


title: Inkojen sisällissota

text: Atahuallpan haltuun jäi pohjoinen inka-alue ja Quitosta tuli Atahualpan inkapääkaupunki. Huascar oleskeli aluksi Cuscossa. Huascarilla oli suurempi armeija, mutta Atahuallpalla oli taitavampia kenraaleja.


title: Inkojen sisällissota

text:
Huascar siirtyi armeijansa kanssa pohjoiseen ja sai cañari-intiaanit liittolaisikseen. Huascarin joukkojen yllätyshyökkäys Tumbebambaan onnistui. Tumbebamba oli Huayana Capacin ja myöhemmin Atahuallpan oleilupaikka.
Cañari-intiaanit olisivat halunneet inkavaltiosta eroon. Huascarin miehet vangitsivat Atahuallpan. Alkoivat voitonjuhlat. Vartijat sallivat naisten nähdä Atahualpan. Eräs nainen kuljetti tälle työkalun, jonka avulla tämä saattoi myöhemmin karata. Päästyään vapaaksi Atahuallpa kokosi joukkonsa vastahyökkäykseen.


title: Inkojen sisällissota

text: Huascar joutui epäsuosioon, kun hän otti verona sukujen omaisuudet.


title: Inkojen sisällissota

text:
Atahuallpan joukot voittivat Ambatossa Huascarin joukot ja vangitsivat kenraali Atocin. Sitten Atocia kidutettiin ja lopulta hänet murhattiin. Atahualpan joukot etenivät kohti Cajamarcaa. Atahuallpa kohteli vangittuja Huascarin miehiä yleensä ystävällisesti, mutta niskuroijat hän murhasi joukoittain. Tämä pelotti Huascarin kannattajia antautumasta. Atahuallpan kerrotaan murhanneen canareja, jotka olivat Huascarin liittolaisia. Atahuallpan armeija voitti Bonbonissa ja Jaujassa. Tämän jälkeen seurasi monia taisteluja. Atahuallpan etelässä oleva armeija jaettiin kohteen osaan. Toinen hyökkäsi kohti Huascarin armeijaa edustasta. Toinen osasto kiersi selustaan ja esti Huascarin armeijan paon. Niinpä Huascarin armeija hävisi taistelun, ja Huascar itse vangittiin.
Atahuallpan armeijan kenraali Quizquiz puhdisti Cuscon Huascarin suvusta, virkamiehistä ja kannattajista verisellä massamurhalla. Joidenkin arvioiden mukaan sodassa olisi kuollut 4-5% inkoista.


title: Ruggiero di Lauria -luokka

text: Ruggiero di Lauria -luokka oli Italian kuninkaallisen laivaston taistelulaivaluokka, johon kuului kolme 1881-1891 valmistettua alusta. Alukset olivat parannettuja Caio Duilio -luokan aluksia.


title: Ruggiero di Lauria -luokka

text: Luokan hankinta vahvistettiin vuoden 1880 laivasto-ohjelmassa. Alusten valmistus aloitettiin vuonna 1881, mikä kesti hyvin kauan kuudesta ja puolesta aina yhdeksään ja puoleen vuoteen. Siten alukset olivat palvelukseen otettaessa jo teknologisesti vanhentuneita.


title: Nikoléta Kyriakopoúlou

text: Nikoléta ”Nikól” Kyriakopoúlou (, s. 21. maaliskuuta 1986 Ateena) on kreikkalainen seiväshyppääjä. Hän edustaa EAR Rethimniakos -seuraa.


title: Nikoléta Kyriakopoúlou

text: Kyriakopoúlou on ollut mukana MM-kilpailuissa neljä kertaa. Pekingissä 2015 hän saavutti pronssia tuloksella 480. Daegussa 2011 hän oli kahdeksas, Berliinissä 2009 ja Moskovassa 2013 hän karsiutui loppukilpailusta. Pekingin 2008 ja Lontoon 2012 olympialaisissa hän jäi karsintaan.


title: Nikoléta Kyriakopoúlou

text: Kyriakopoúlou on osallistunut viidesti EM-kilpailuihin. Berliinissä 2018 hän saavutti hopeaa tuloksella 480 cm ja Helsingistä 2012 pronssia tuloksella 460 cm. Amsterdamissa 2016 hän oli neljäs, Zürichissä 2014 seitsemäs ja Barcelonassa 2010 hän karsiutui.


title: Nikoléta Kyriakopoúlou

text: Kyriakopoúlou on saavuttanut Välimeren kilpailuista kultaa 2009 ja pronssia 2018. Heinäkuussa 2015 hän voitti Pariisin Timanttiliiga-osakilpailun sen hetkisellä Kreikan ennätyksellä 483 cm. Ennätyksen on sittemmin rikkonut olympiavoittaja ja maailmanmestari Aikateríni Stefanídi. Hänellä on Kreikan ennätys sisäradoilla.


title: Nikoléta Kyriakopoúlou

text: Ulkoradoilla


title: Nikoléta Kyriakopoúlou

text: Sisäradoilla


title: Alexis Vuillermoz

text: Alexis Vuillermoz (s. 1. kesäkuuta 1988 Saint-Claude) on ranskalainen maantie- ja maastopyöräilijä. Hän aloitti maantiepyöräilyn ammattilaisuransa Sojasun-tallissa 2013, ja on edustanut Ag2r-La Mondialea vuodesta 2014.


title: Alexis Vuillermoz

text: Vuonna 2015 hän voitti Ranskan ympäriajossa Mûr-de-Bretagnen nousuun päättyneen etapin.


title: Alexis Vuillermoz

text: Lähteet: Cycling Arvchives, Pro Cycling Stats


title: Luettelo FIFA:n maakoodeista

text: Kansainvälinen jalkapalloliitto FIFA käyttää jäsenmaistaan kolmikirjaimista maakoodia. FIFA:n käyttämät maatunnukset poikkeavat joidenkin maiden kohdalla Kansainvälisen Olympiakomitean maakoodeista ja ISO 3166 maakoodeista.


title: Luettelo FIFA:n maakoodeista

text: FIFA:lla on 209 jäsenmaata, näistä 196 maata on myös KOK:n jäseniä. FIFA:n ja KOK:n koodit poikkeavat toisistaan 21 maan kohdalla.


title: Luettelo FIFA:n maakoodeista

text:
Jotkut itsenäiset valtiot eivät kuulu FIFA:an, mutta ne ovat jalkapallon maanosaliittojen jäseniä. Iso-Britannia ei kuulu mihinkään liittoon, mutta se on KOK:n jäsen jolloin sillä on oikeus osallistua olympialaisten jalkapalloturnauksiin.
Toiset maakoodit ovat poistuneet käytöstä, kun maan jalkapallomaajoukkue on lakkautettu tai valtion nimi on muuttunut.


title: Italia-luokka

text: Italia-luokka oli Italian kuninkaallisen laivaston taistelulaivaluokka, johon kuului kaksi 1876-1887 valmistettua alusta.


title: Padre Temblequen akvedukti

text: Padre Temblequen akvedukti on 1500-luvulla rakennettu akvedukti Meksikossa. Unesco lisäsi sen maailmanperintöluetteloon vuonna 2015.


title: Gustaf Adolf Krogerus

text: Gustaf Adolf Krogerus (17. helmikuuta 1838 Kitee – 19. helmikuuta 1889 Helsinki) oli suomalainen senaattori, valtioneuvos ja prokuraattorin apulainen.


title: Gustaf Adolf Krogerus

text: Krogeruksen vanhemmat olivat kruununvouti, kollegiasessori Gustaf Adolf Krogerus (1800–1876) ja Maria Helena Rosenbom. Hän pääsi ylioppilaaksi 1857 Kuopion lukiosta ja suoritti Helsingin yliopistossa tuomarintutkinnon 1860. Krogerus sai varatuomarin arvon 1862.


title: Gustaf Adolf Krogerus

text: Krogerus oli Viipurin hovioikeudessa asessorina 1871–1875 ja hän toimi prokuraattorin apulaisena 1875–1887. Hän oli Suomen senaatin oikeusosastolla senaattorina 1887–1889. Krogerus sai valtioneuvoksen arvon 1885.


title: Gustaf Adolf Krogerus

text: Krogerus oli naimisissa 1862–1874 Alexandra Titoffin (k. 1874) ja vuodesta 1879 Anna Eleonora Stockmannin kanssa.


title: Caio Duilio -luokka

text: Caio Duilio -luokka oli Italian kuninkaallisen laivaston taistelulaivaluokka, johon kuului kaksi 1873-1882 valmistettua alusta.


title: Gustaf Wilhelm Råbergh

text: Gustaf Wilhelm Råbergh (27. heinäkuuta 1833 Turku – 12. tammikuuta 1890 Vaasa) oli suomalainen senaattori ja Vaasan hovioikeuden presidentti.


title: Gustaf Wilhelm Råbergh

text: Råberghin vanhemmat olivat Uudenkaupungin pormestari Johan Vilhelm Råbergh (1801–1879) ja Karolina Kristina Borgeman. Hän kävi Turun yläalkeiskoulua ja Turun lukiota, pääsi ylioppilaaksi 1852 ja suoritti Helsingin yliopistossa tuomarintutkinnon 1854. Råbergh sai varatuomarin arvon 1857.


title: Gustaf Wilhelm Råbergh

text: Råbergh oli Turun hovioikeudessa ylimääräisenä notaarina 1855–1859, kanslistina 1859–1863, ylimääräisenä viskaalina 1863–1865, notaarina 1865–1870, varakanneviskaalina 1870, asessorina 1870–1879 ja hovioikeudenneuvoksena 1879–1884. Hän oli samalla myös kirkollisvirkakunnan leski- ja orpokassan johtokunnan asiamiehenä ja sihteerinä 1863–1880. Råbergh oli vuonna 1884 perustetun lainvalmistelukunnan vanhempana jäsenenä 1884-1885, Suomen senaatin oikeusosastolla senaattorina 1885–1887 ja Vaasan hovioikeuden presidenttinä 1887–1890.


title: Gustaf Wilhelm Råbergh

text: Råbergh oli naimisissa vuodesta 1866 Angelique Henriette Procopén kanssa.


title: Veikko Aalberg

text: Veikko Aimo Aalberg (s. 19. syyskuuta 1941 Kotka) on suomalainen psykiatri ja psykoanalyytikko (IPA), joka on erikoistunut nuorisopsykiatriaan.


title: Veikko Aalberg

text: Aalberg suoritti ylioppilastutkinnon Kotkassa vuonna 1960 ja opiskeli lääketiedettä Helsingin yliopistossa; hän suoritti lisensiaatintutkinnon vuonna 1967 ja tohtorintutkinnon vuonna 1981. Hän piti yksityisvastaanottoa vuosina 1971–2006 ja toimi psykiatrian dosenttina Helsingin yliopistossa vuodesta 1983.


title: Veikko Aalberg

text: Aalberg sai Kalle Achté -palkinnon vuonna 2003. Hänelle myönnettiin professorin arvonimi vuonna 2005 sekä arkkiatri Risto Pelkosen palkinto vuonna 2008 nuorten mielenterveyden hyväksi tehdystä työstä. Hänet on nimetty myös vuoden luennoitsijaksi vuonna 1987 (Helsingin yliopiston lääketieteellinen tiedekunta).


title: Piikkisikamaiset jyrsijät

text: Piikkisikamaiset jyrsijät ("Hystricomorpha") on jyrsijöiden lahkoon kuuluva osalahko. Siihen kuuluu piikkisikamaiset-osalahkon ("Hystricognathi") lisäksi "Ctenodactylomorphi"-osalahko, johon kuuluu gundien ("Ctenodactylidae") heimo. Eräässä tutkimuksessa on selvitetty piikkisikamaisiin jyrsjöihin kuuluvien marsujen ja niiden kaltaisten eläinten, kuten tsintsillojen sukulaisuutta. Samassa yhteydessä on tutkittu myös muiden piikkisikamaisten jyrsijöiden genetiikkaa ja samalla myös muita nisäkkäitä.


title: Piikkisikamaiset jyrsijät

text: Piikkisikamaiset jyrsijät:


title: Sune Birger Johan af Björkesten

text: Sune Birger Johan Björkstén, aateloituna vuodesta 1896 af Björkesten (21. heinäkuuta 1825 Kangasniemi – 19. helmikuuta 1897 Helsinki) oli suomalainen senaattori ja hovioikeudenneuvos.


title: Sune Birger Johan af Björkesten

text: Björksténin vanhemmat olivat Hauhon kirkkoherra Jakob Johan Björkstén (1780–1833) ja tämän toinen puoliso Gustava Albertina von Hausen. Hän kävi Hämeenlinnan ja Loviisan triviaalikouluja ja Porvoon lukiota, pääsi ylioppilaaksi 1843 ja suoritti Helsingin yliopistossa tuomarintutkinnon 1847. Björkstén sai varatuomarin arvon 1851.


title: Sune Birger Johan af Björkesten

text: Björkstén oli Viipurin hovioikeudessa ylimääräisenä kanslistina 1848–1853, kanslistina 1855–1857, kirjaajana 1857–1859, notaarina 1859–1861, varakanneviskaalina 1861–1862, kanneviskaalina 1862–1865, asessorina 1865–1869 ja hovioikeudenneuvoksena 1869–1879. Hän oli Suomen senaatin oikeusosastolla senaattorina 1879–1887.


title: Sune Birger Johan af Björkesten

text: Björkstén oli naimisissa vuodesta 1855 Olivia Matilda Aspelinin kanssa. Heidän pojistaan Birger Fredrik Björkstén (af Björkesten, 1862–1949) oli vankeinhoitohallituksen virkamies ja valtiopäivämies, Sune Bertil Björkstén (af Björkesten, 1866–1939) oli Turun hovioikeuden hovioikeudenneuvoksena 1918–1936, Karl Ragnar Björkstén (af Björkesten, 1876–1965) toimi pankkimiehenä ja pörssimeklarina Helsingissä omistaen vuodesta 1914 "Söderhjelm & Thesleff" yhtiön ja lääketieteen lisensiaatti Sigurd Waldemar af Björkesten (1878–1957) omisti ja johti vuodesta 1914 Mäntymäen (Tallbacka) sairaalaa Helsingissä .


title: Luettelo YK:n pakkausnumeroista 0301–0400

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 0301–0400.


title: CONCACAF Gold Cup 2015

text: CONCACAF Gold Cup 2015 on 13. CONCACAF Gold Cup. Se pelataan jaetusti Yhdysvalloissa ja Kanadassa 7.–26. heinäkuuta 2015. Yhdysvallat lähti turnaukseen hallitsevana mestarina. Turnauksen voitti Meksiko, joka voitti loppuottelussa Jamaikan 3–1. Pronssiottelun voitti Panama.


title: CONCACAF Gold Cup 2015

text: Kaikki otteluajat ovat paikallista aikaa.


title: CONCACAF Gold Cup 2015

text: Kaksi parasta lohkossaan kolmanneksi sijoittunutta joukkuetta etenee pudotuspeleihin.


title: CONCACAF Gold Cup 2015

text: Kaikki otteluajat EDT- (UTC-4) aikaa


title: CONCACAF Gold Cup 2015

text: Seitsemän maalia


title: CONCACAF Gold Cup 2015

text: Kuusi maalia


title: CONCACAF Gold Cup 2015

text: Neljä maalia


title: CONCACAF Gold Cup 2015

text:
Kaksi maaliaYksi maali
Omat maalit


title: Eero Mäkinen (juristi)

text: Eero Mäkinen (4. syyskuuta 1917 Sortavalan mlk – 15. syyskuuta 1999 Kuopio) oli suomalainen juristi. Hän oli korkeimman oikeuden oikeusneuvos 1964–1968 ja sen jälkeen 1968–1987 Itä-Suomen hovioikeuden presidentti.